Ratu Hatshepsut: Firaun Wanita Pertama Dunia

Hatshepsut adalah puteri Firaun Thutmose I, dilantik menjadi ratu setelah mengahwini adik lelaki bernama Thutmose II, putera Thutmose I dan isteri kedua pada umur 12 tahun. Sehingga kematian suaminya, Hatshepsut menjadi pengganti bagi menunggu putera tiri mencapai akil baligh, iaitu Thutmose III.  7 tahun kemudian Hatshepsut diserap menjadi firaun pada 1473 SM.

Di zaman pemerintahan firaun wanita pertama dunia, ratu itu mengembangkan aktiviti perdagangan serta melancarkan beberapa projek pembinaan, termasuk pembinaan kuil Deir el-Bahri yang berada di barat Thebes, tempat ratu Hatshepsut dikebumikan. Walaupun ratu Hatshepsut mempunyai karisma sebagai firaun, namun majoriti para Egyptologist (pengkaji tamadun Mesir Purba) berpendapat sebab ratu itu diangkat kerana krisis dalaman diraja yang melibatkan rampasan kuasa oleh kerabat diraja lain, maka ratu Hatshepsut harus melantik dirinya sebagai firaun.

Sepanjang 21 tahun Hatshepsut memerintah (1479 – 1458 SM), baginda berusaha menyembunyikan imej sebenar dengan mengarahkan pengukir patung dan pelukis melakar atau mengukir dirinya sebagai firaun lelaki: meletakkan janggut dan menambah otot-otot tegap. Namun dalam karya lain ada imej baginda berpakaian pakaian wanita tradisional. Ratu Hatshepsut dibantu oleh para penyokong yang mengambil jawatan dalam badan kerajaan seperti Senenmut yang berjawatan sebagai ketua menteri. Ada pendapat menyatakan Senenmut adalah kekasih gelap ratu Hatshepsut namun sedikit bukti untuk mengaitkan hubungan mereka berdua.

Ada dua pencapaian gemilang yang ratu Hatshepsut jayakan iaitu aktiviti perdagangan dan projek pembinaan. Dalam dunia perdagangan, ratu Hatshepsut meluaskan jaringan tersebut selepas penjarahan kaum gasar Hyksos pada 1650 SM, kemudian mengembalikan kekayaan Mesir pada zaman pemerintahnya. Pada tahun kesembilan pemerintahan, baginda mengetuai penjelajahan ke tanah Punt bagi menjalankan perhubungan perdagangan dengan orang Punt. Sebanyak 5 buah kapal pelayaran dibawa dengan 21 meter panjangnya dan sebanyak 210 orang kelasi berlayar mewakili ratu Hatshepsut. Hasil dari hubungan dagangan itu, wakil ratu tersebut membawa kemenyan beserta 31 batang pokok kemenyan atau myrrh.

Keberadaan Tanah Punt yang Ratu Hatshepsut telah menjelajah sehingga sekarang menjadi misteri. Ada dua pendapat tentang keberadaan tanah tersebut. Yang pertama adalah di kawasan Ethiopia dan Eritrea. Namun kawasan tersebut pada zaman pemerintahan Ratu Hatshepsut tidak ada sebarang kerajaan terbentuk malah hanya perkampungan saja. Manakala pendapat kedua adalah Tanah Punt berada di  bahagian timur Mesir. Pendapat ini lebih relevan kerana terdapat rekod-rekod Mesir Purba menyatakan beradaan tanah yang sama.

Dalam The Egyptian Book of the Death iaitu buku sihir Mesir Purba, ia menyatakan bahawa Tanah Punt adalah sekumpulan beberapa buah negeri atau kawasan di sebelah timur. Namun tiada penjelasan dimana keberadaan sebenar Punt itu. Sebuah lagi karya Mesir Purba iaitu The Shipwrecked Sailor menyatakan raja Punt adalah pemerintah kawasan pulau, bukannya pemerintah sebuah daratan besar seperti Afrika. Bukti lagi kukuh adalah ukiran di dinding kuil Hatshepsut iaitu Djeser-Djeseru. Ia menunjukkan bahawa Punt terletak di kawasan persimpangan jalan perdagangan beberapa tamadun besar dunia. Jika tamadun besar itu dimaksudkan adalah tamadun China dan India, tidak mustahil tanah Punt berada di Asia Tenggara. Ini mengukuhkan teori bahawa Nusantara adalah Tanah Punt itu.

Tambahan pula, para pelayar Ratu Hatshepsut pernah menemui Ratu Ati, ratu Punt. Kenyataan ini sukar dibuktikan jika kawasan Ethiopia yang tiada kerajaan menjadi lokasi sebenar Punt. Yang menarik, dari jurnal-jurnal sejarah kuno dari tamadun luar seperti Yunani Purba atau China, nama Brunei yang bertempat di pulau Borneo mempunyai banyak gelaran mengikut lidah pedagang asing seperti Poni, Pome, Poli, Boni dan sebagainya. Kita terfikir juga, bagaimana orang Mesir Purba memanggil Brunei itu adala Punt? Kalau benar, adakah pulau Borneo pernah mempunya sebuah kerajaan purba di zaman ratu Hatshepsut sekaligus membuktikan Tanah Punt itu adalah Borneo?

Kita ketepikan persoalan-persoalan yang tidak pernah habis ini. Selain menyumbang dalam aktiviti perdagangan. Ratu Hatshepsut juga pernah menyumbang dalam perlaksanaan projek-projek pembinaan bangunan yang baginda banggakan. Baginda adalah firaun prolifik dalam hal pembinaan. Beratus-ratus projek pembinaan dilaksanakan di Mesir Utara (Upper Egypt) dan Mesir Selatan (Lower Egypt). Berbanding dengan projek pembangunan yang pernah firaun lepas laksanakan, bangunan ratu Hatshepsut lebih gah dan lebih banyak sehingga firaun seterusnya menuntut bangunan-bangunan tersebut adalah miliknya. Sebab utama ratu Hatshepsut menjadi prolific sebegitu adalah baginda mempunyai arkitek tersohor bernama Ineni yang dulu pernah berkhidmat di bawah pemerintahan ayahanda dan suaminya.

Pembinaan paling masyhur adalah pembinaan kuil agung milik ratu Hatshepsut sendiri iaitu Djeser-Djeseru yang bertempat di kawasan Deir el-Bahri berdekatan dengan Thebes. Seni bina kuil tersebut diinsipirasikan oleh ketua menteri kepercayaan baginda, Senenmut.

Tahun 1458 SM, ratu Hatshepsut mangkat pada usia pertengahan 40-an. Baginda dikebumikan di lembah bernama Valley of the Kings, berdekatan kawasan Deir el-Bahri. Bagi memastikan pemerintahan baginda kekal dikenali masyarakat, kubur ayahanda dibuka dan dikubur bersama-sama baginda. Kemudian Thutmose III menjadi firaun seterusnya selama 30 tahun, mengikut jejak ibu tirinya sebagai Pembina prolific dan menjadi seorang pahlawan.

Pada akhir pemerintahan, firaun Thutmose III berusaha menghapuskan sebarang jejak ibu tirinya seperti patung berukir wajah ratu itu dan projek pembinaan di bawah namanya. Sebabnya masih kabur, sama ada baginda tidak mahu sebarang kewujudan firaun wanita atau mendekatkan jurang masa pemerintahan setiap firaun lelaki. Akibatnya, masyarakat Mesir tidak tahu banyak tentang ratu Hatshepsut sehingga tahun 1822 di mana para ahli Egyptologist berjaya membaca tulisan Hieroglyph pada kuil Djeser-Djeseru.

Di situlah lagenda ratu Hatshepsut kembali dikenali ramai, sebagai firaun wanita pertama dunia.

RUJUKAN:


Sejarah Zaman Asuka Tamadun Jepun

Zaman Asuka (Asuka Jidai) dalam sejarah Jepun purba meliputi tempoh yang bermula dari tahun 538 M hingga 710 M, menyusuli Zaman Kofun (sekitar 250-538 M) sekaligus membentuk bahagian lewat bagi Zaman Yamato (sekitar 250-710 M). Bagi sebilangan sejarahwan, tempoh ini didakwa bermula pada tahun 593 M, dan bagi sejarahwan seni pula menyebutkan penamat Zaman Asuka adalah pada tahun 645 M.

Zaman ini menyaksikan beberapa perkara seperti berlangsungnya interaksi antara Jepun dan kuasa-kuasa serantau lain, era pemerintahan figura-figura masyhur seperti Putera Shotoku, penubuhan pengaruh klan Fujiwara, dan penerapan ajaran Buddhisme. Zaman ini kemudiannya disusuli oleh Zaman Nara (710-794 M).

TINJAUAN SEJARAH

Nama Zaman Asuka diambil daripada nama ibu kota pada masa itu, iaitu Asuka, yang terletak di bahagian utara wilayah Nara. Pada tahun 645 M, ibu kota dipindahkan ke Naniwa, dan pada tempoh antara 694 dan 710 M, ia berpindah pula ke Fujiwarakyo. Pada penghujung zaman ini, tepatnya pada tahun 710 M, ibu kota sekali lagi dipindahkan, kali ini ke Heijokyo (atau Nara).

Zaman ini menyaksikan penubuhan kuasa maharaja secara bersejarah buat kali pertama (berbeza dengan pemerintah mitos atau legenda), iaitu Maharaja Kimmei yang merupakan maharaja ke-29 dalam jalur keturunan diraja dan memerintah pada tahun 531 atau 539 M hingga tahun 571 M. Namun, pemerintah yang paling signifikan dalam zaman ini ialah Maharani Suiko dan pemangkunya, Putera Shotoku. Putera itu adalah putera kedua Maharaja Yomei (memerintah 585-587 M), dan beliau memerintah bagi pihak Suiko pada tahun 594 M sehinggalah tahun kemangkatannya, 622 M.

Shotoku, atau juga dikenali sebagai Umayado no Miko, diberikan kredit atas jasanya memperbaharui pentadbiran, mencantas korupsi, membasmi sistem pelantikan pegawai yang hanya berteraskan pewarisan, dan menggalakkan hubungan yang lebih mesra dengan China. Menurut Nihon Shoki (‘Hikayat Jepun’ atau juga dikenali sebagai Nihongi), yang ditulis pada tahun 720 M, masyarakat Jepun dilanda kesedihan yang besar tatkala kemangkatan putera itu:

“Matahari dan bulan hilang sinarnya; langit dan bumi habis runtuh musnah: justeru, pada siapa lagi patut kami letakkan kepercayaan? (Mason, 40)

Peristiwa politik penting yang seterusnya dalam Zaman Asuka berlaku pada tahun 645 M, di mana pengasas klan Fujiwara (Fujiwara-Shi), Fujiwara no Kamatari (ketika itu dikenali sebagai Nakatomi), melakukan rampasan kuasa yang mengambil-alih pemerintahan daripada klan Soga (Soga-Shi) yang berpengaruh pada waktu itu . Klan Soga berasal-usul daripada Korea dan mereka mempengaruhi pentadbiran sejak tahun 587 M lagi.

Pentadbiran baru kemudiannya disusun semula mengikut model China terutama dalam sebuah siri reformasi yang dikenali sebagai Reformasi Taika (Taika no Kaishin), di mana menerusi reformasi inilah negara diteraskan sebagai negara-bangsa, cukai dibayar sebagai kebajikan dan bukannya kerahan tenaga, kelas-kelas sosial dirombak semula, peperiksaan bagi memasuki perkhidmatan awam diperkenalkan, kod perundangan digubal, dan autoriti mutlak maharaja ditegakkan.

Putera Naka no Oe ditabalkan sebagai Maharaja Tenjin, dan Kamatari dilantik sebagai menteri senior beliau dan diberikan nama keluarga Fujiwara. Peristiwa ini merupakan permulaan bagi sejarah salah sebuah klan paling berkuasa di Jepun yang kelak memonopoli pentadbiran pada Zaman Heian (794-1185 M).

Pada tahun 685 M, Temmu juga memberikan jawatan-jawatan penting kepada para penyokongnya sendiri, membentuk pasukan tentera kerahan, dan melarang rakyat daripada memikul senjata. Fujiwarakyo dipilih sebagai ibu kota Jepun yang pertama mempunyai istana bergaya China. Rangkaian jalan rayanya pula dibangunkan dalam corak grid lazim. Penghujung zaman ini menyaksikan matawang pertama Jepun, Wado kaiho diperkenalkan pada tahun 708 M.

Insiden Jinshin yang berlaku pada 671-672 M merupakan sebuah pertelagahan dalaman yang pendek namun cukup berdarah, melibatkan kelas-kelas memerintah yang saling berbalah tentang hak pewarisan takhta berikutan kemangkatan Maharaja Tenjin. Susulannya, maharaja Temmu (memerintah 672-686 M) mengambil peluang untuk mencantas kebanyakan kerabat diraja lain supaya keluarga beliau dan isterinya, Jito (memerintah 686-697 M) sahaja yang boleh menuntut sebarang hak ke atas takhta.

HUBUNGAN DENGAN CHINA & KOREA

Pada Zaman Asuka ini juga, hubungan-hubungan kebudayaan yang signifikan dikekalkan terutama dengan kerajaan Baekje (Paekche) di Korea, di mana interaksi dengan semenanjung Korea sudah pun dilakukan sejak kurun ke-4 M lagi khususnya dengan konfederasi Gaya di Korea. Kemajuan budaya Baekje dieksport melalui guru-guru, ilmuwan dan pelukis-pelukis mereka yang mengembara ke Jepun. Mereka ini turut membawa elemen-elemen kebudayaan China seperti teks-teks klasik Konfucian. Begitu juga dengan elemen-elemen kebudayaan Korea, seperti yang dapat dilihat pada bangunan-bangunan kayu yang dibina di sana oleh jurutera-jurutera Korea.

Keadaan sebenar hubungan antara Korea dan Jepun pada zaman ini agak kontroversi. Namun, sejarahwan mendapati para pegawai dari Baekje berupaya menyandang kedudukan yang penting dalam pentadbiran Yamato dan bahkan mungkin bercampur-gaul dengan jalur keturunan diraja, khususnya klan Soga. Pengaruh China juga dapat dilihat menerusi penggubalan sebuah konstitusi pada tahun 604 M, iaitu Konstitusi Tujuh Belas Artikel (Jushichijo-kenpo) yang bertanggungjawab memusatkan pentadbiran dan menekankan prinsip-prinsip Buddhisme dan Konfucian terutama tentang kepentingan keharmonian (wa). Putera Shotoku diberikan kredit sebagai penggubal konstitusi ini.

Mungkin hal yang paling signifikan antara semua, dan tentunya pengaruh budaya luar yang paling bertahan, adalah kemasukan Buddhisme ke Jepun sekitar kurun ke-6 M, atau sumber tradisional lazim menyebutnya sebagai tahun 552 M. Ajaran ini diamalkan secara rasmi oleh Maharaja Yomei dan disebarkan secara lebih meluas oleh Putera Shotoku yang bertanggungjawab membina sejumlah kuil, membentuk sebuah badan kesenian untuk menghasilkan imej-imej Buddha, dan beliau sendiri merupakan pelajar ajaran ini.

Buddhisme secara umum diterima oleh elit Jepun (kecuali penentangan awal oleh klan Mononobe dan Nakatomi yang pro-Shinto) memandangkan ia membantu dalam mengangkat kedudukan tamadun Jepun sebagai bangsa yang membangun di mata jiran-jiran mereka, iaitu Korea dan China. Shotoku juga sempat menghantar perutusan-perutusan rasmi ke istana Sui di China sekitar tahun 607 M dan sepanjang kurun ke-7 M.

Namun, pasukan tentera gabungan ini ditewaskan dalam Pertempuran Baekgang (Hakusonko) yang berlangsung di mulut Sungai Geum/Paekchon pada tahun 663 M. Kemenangan Kerajaan Silla Bersatu ini mendorong kepada wujudnya gelombong imigran baru yang memasuki Jepun dari kerajaan Baekje dan Goguryeo yang telah tumbang.

Hubungan Jepun dengan jiran-jirannya tidaklah sentiasa berlangsung mesra dan lancar. Kerajaan Silla, iaitu seteru lama Baekje di semenanjung Korea pada akhirnya berjaya memenangi pergelutan pada tahun 660 M dengan bantuan armada China-Tang. Pasukan penentang Baekje berupaya menghasut Jepun agar menghantar 800 buah kapal yang dipimpin oleh Abe no Hirafu demi membantu Baekje merebut semula kerajaan mereka.

KESENIAN & SENI BINA

Bidang kesenian mengalami kepesatan pada Zaman Asuka sekaligus melahirkan nama lain bagi zaman tersebut, iaitu Zaman Suiko (552-645 M) yang diambil bersempena nama Maharani Suiko (memerintah 592-628 M). Kesusasteraan dan seni muzik yang mengikut model China dipromosikan secara aktif oleh pegawai istana dan golongan artis diberikan pelepasan cukai.

Pengukir-pengukir patung pula menghasilkan sejumlah besar figura Buddha dengan menggunakan kayu dan gangsa bersepuh. Puisi-puisi dikarang dan dihimpun ke dalam Manyoshu atau ‘Koleksi 10 000 Daun’, yang disusun sekitar 760 M sekaligus menjadikannya antologi puisi terawal dalam kesusasteraan Jepun.

Semasa era pemerintahan Shotoku, sebanyak 46 buah biara dan kuil Buddha dibina. Antara kuil yang paling penting ialah Shitennoji (593 M), Hokoji (596 M), dan Horyuji. Kuil terakhir ini siap dibina pada tahun 607 M, namun terbakar pada tahun 670 M lalu dibina semula: ia merupakan satu-satunya kuil dari Zaman Asuka yang terselamat dalam bentuknya yang asli. Kompleks ini terdiri daripada 48 buah bangunan, termasuklah sebuah pagoda lima tingkat dan ia menyimpan bangunan-bangunan kayu paling tua di Jepun.

TERJEMAHAN:

Mark Cartwright. (14 April 2017). Asuka Period. Ancient History Encyclopedia.
https://ancient.eu/Asuka_Period/


Pemikiran Joker Dari Sudut Sains

Psikologi. Menyelami dunia sains psikologi bukanlah sesuatu yang mudah. Malah, bukan senang untuk memahami pemikiran seseorang yang sentiasa berubah-ubah, tingkah laku yang langsung tak dapat diduga, kata-kata seseorang yang tidak pernah terlintas di akal fikiran kita.

Namun, dunia psikologi bukanlah satu bidang yang menakutkan. Jauh dari persepsi dan skeptik masyarakat, ia adalah suatu realiti alternatif yang amat menarik untuk kita kaji dan fahami.

Akan tetapi, tak semua jenis keadaan mental dapat kita fahami tanpa kita melihat sendiri bagaimana seseorang itu bertindak. Oleh kerana itu, The Patriots telah mengadakan satu projek kefahaman dunia sains psikologi melalui karakter-karakter siri BATMAN / THE DARK KNIGHT yang kita telahpun kenal, THE ARKHAM’S PROJECT.

Arkham’s Subject 1 : Joker – Campuran Sociopath dan Psychopath.

Sehingga kini, nama penuh dan asal usul Joker masih lagi menjadi misteri. Dan saya ingin kekalkan begitu, untuk memastikan elemen enigmanya terpelihara. Seperti didalam komik dan filem, Joker mempunyai sifat-sifat atau karakter yang sangat menonjol, yang mana membuatkannya antara penjahat terhebat dalam kalangan penjahat di Arkham.

Selain menjadi pakar perancang dalam soal jenayah, Joker yang terkenal dengan pemikiran tidak siuman juga mempunyai sifat humor berbentuk sadistik, tidak mampu menilai baik dan buruk, tidak mempunyai empati atau kesedaran moral, gemarkan huruhara yang tak terancang, dan bersifat spontan tanpa memerlukan perancangan yang rapi.

Joker juga mempunyai kebolehan untuk mentafsir stimuli luar hanya dengan mengadaptasikan dirinya dalam keadaan-keadaan tertentu. Inilah antara sebab utama Joker mampu berubah daripada seorang badut yang cuai kepada pembunuh psikopat. Namun, apa itu sosiopat dan psikopat? Apa bezanya psikopat dan sosiopat?

Menurut buku Diagnostic and Statistical Manual of Mental Disorders (DSM-5) edisi ke-5 keluaran Persatuan Psikiatrik Amerika, sosiopat (sociopath) adalah antara salah satu masalah mental yang agak sukar dikenalpasti dan tergolong dalam kumpulan Masalah Personaliti Antisosial (ASPD), sama seperti psikopat (psychopath).

Persamaan dalam kedua-dua keadaan ini dikategorikan dengan tingkahlaku anti-sosial, mempunyai kurang atau tiada langsung empati, tidak merasakan kesakitan dan kesengsaraan yang dikenakan keatas masyarakat sekeliling. Perbuatan melakukan jenayah dan pembunuhan adalah suatu keseronokan bagi orang seperti Joker, yang mana merupakan salah satu ciri karakternya. Kalau tidak, manakan layak beliau digelar sebagai Joker, musuh ketat Batman.

Namun begitu, Joker tidak boleh dikategorikan sebagai psikopat atau sosiopat mutlak. Ini adalah kerana beliau mempunyai kedua-dua trait yang membezakan psikopat dan sosiopat. Seperti Joker, seorang psikopat mempunyai gangguan persepsi dan pemikiran dari dalam.

Mereka tidak mempedulikan sebarang undang-undang yang dikenakan pada masyarakat, tidak kisah dengan hak peribadi seseorang, tiada perasaan bersalah dan mempunyai kecenderungan untuk bertindak kasar.

Joker, walaupun beliau seringkali dalam keadaan cuai dan spontan, sebenarnya adalah seorang yang sangat metodikal, bertindak secara sistematik. Beliau sentiasa melakukan jenayah dalam keadaan huru-hara, tetapi mengikut perancangan dan mempunyai pelan kontigensi, satu pelan sokongan.

Joker sebenarnya sentiasa memikirkan apa tindakan yang selanjutnya, sama seperti trait seorang psikopat, walaupun apa yang dizahirkannya hanyalah seorang badut cuai. Selain itu, beliau juga adalah seorang yang bersifat manipulatif, yang mana memahami bagaimana otak seseorang manusia biasa berfungsi dan mampu mengubah pemikiran seseorang secara psikologi dan emosi.

Dalam siri komik, Joker mampu memanipulasi Dr. Harleen Quinzel untuk mengasihaninya dan menjadi pembantunya. Malah Joker mampu mengubah emosi Harvey Dent dengan melukakan perasaannya sehingga Harvey Dent menjadi watak jahat Two Face, seorang yang sangat merbahaya. Ini juga adalah trait seorang psikopat.

Namun begitu, beliau juga menunjukkan ciri sosiopat contohnya mudah menjadi agresif, panas baran, mudah menjadi marah secara tidak duga dan mampu meletus pada bila-bila masa sahaja apabila diganggu walau sedikitpun. Ini akan membuatkan orang disekelilingnya menjadi mangsa kemarahannya. Tambahan pula, seperti seorang sosiopat, beliau tidak pernah berlakon untuk menjadi orang lain, dan cuba untuk menyembunyikan personalitinya yang sebenar. Kecuali untuk memperdayakan seseorang. Sifat berpura-pura dan menyembunyikan personaliti sebenar adalah satu trait psikopat, dan bukan sosiopat, walaupun Joker mempunyai kedua-dua trait ini.

Antara perbezaan besar bagi sosiopat dan psikopat adalah bagaimana ia terjadi. Sifat psikopat berlaku pada seseorang individu sejak lahir lagi (genetic), manakala sosiopat terjadi kepada seseorang bergantung pada persekitaran kehidupan awal seseorang tersebut (environment). Menurut komik, Joker mempunyai masalah mental apabila menghadapi kematian isteri dan anaknya, walaupun kisah sebenar ini masih lagi menjadi misteri.

Joker lebih elok diletakkan dalam golongan sosiopat walaupun masih mempunyai ciri-ciri psikopat. Malang sekali, seperti Joker yang menolak bantuan Batman, seorang psikopat / sosiopat tidak mudah menerima dan tidak terkesan dengan rawatan psikologi.


Bila Babi Dibicarakan Di Mahkamah

Atas: Gambaran mahkamah haiwan yang dijalankan dan kelihatan seekor babi sedang dibicarakan atas sebuah kesalahan.

Bawah: Antara catatan kes yang terdapat di dalam buku ‘The Criminal Pr0secution and Capital Pvnishment of Animals’ oleh Edward Payson Evans.

Ya, bukan manusia sahaja menghadapi hvkuman gantung sampai m4ti, bahkan haiwan juga tidak terlepas daripada hvkman tersebut.

Peristiwa pelik ini dapat dijejaki kembali daripada sebuah buku bertajuk ‘The Cr!minal Pr0secution and Capital Punishment of Animals’ yang ditulis oleh Edward Payson Evans pada tahun 1906, yang memuatkan sebanyak 200 kes yang dibicarakan di mahkamah haiwan yang mana setiap haiwan menghadapi pembicaraan dan hukvman sepertimana yang dihadapi oleh manusia. Kebanyakan peristiwa ini berlaku di Perancis dan Switzerland.

Setiap haiwan yang melakukan ‘j3nayah’ terhadap manusia akan ditangkap, dip3njara dan disediakan peguam bela untuknya di dalam sidang perbicaraan akan datang. Haiwan yang melakukan jenayah ini juga akan disidang di dalam majlis mahkamah yang dijalankan secara rasmi dan tertib.

Di dalam buku tersebut, terdapat pelbagai haiwan yang dibicarakan seperti burung, lembu, anjing, belut, kuda, kambing biri-biri, dolphin dan lain-lain. Dan spesis haiwan yang paling banyak kesnya adalah b4bi. Ya, b4bi.

Antara kes b4bi yang dibicarakan di dalam buku tersebut adalah:

1. 1266 M: Seekor b4bi disabitkan kesalahan kerana memakan seorang manusia. Proses pembicaraan berjalan dan babi tersebut disabitkan kesalahan oleh pendeta Sainte Genevieve. Babi tersebut dihvkum b4kar sampai m4ti. Peristiwa ini terjadi di sebuah kampung di Perancis, Fontenay-aux-Roses.

2. 1386 M: Seekor b4bi ditangkap dan disabitkan kesalahan membvnuh seorang kanak-kanak. Babi tersebut dijatuhkan hvkuman g4ntung sampai m4ti di khalayak ramai. Peristiwa ini juga berlaku di Perancis.

3. 1394 M: Seekor babi disabitkan kesalahan meminum air suci dari sebuah gereja. Ia dihvkum gantung sampai m4ti.

4. 1457 M: Seekor babi disabitkan kes4lahan kerana membunvh seorang gadis. Ia dihvkum g4ntung sampai m4ti.

Selain spesis babi, haiwan lain turut terlibat dalam j3nayah ini, seperti:

1. 1314 M: Seekor kerbau disabitkan kesalahan kerana melarikan diri daripada kandang lalu meny3rang manusia. Ia dihvkum gantung sampai m4ti.

2. 1500 M: Seekor Moose disabitkan kesalahan kerana menyerupai seperti seekor sy4itan. Ia dihvkum memakan sebiji epal yang diisi dengan jarum-jarum patah. Moose tersebut m4ti setelah memakan epal tersebut.

3. 1474 M: Seekor ayam jantan dibicarakan di mahkamah kerana tuduhan ia menyerupai seperti jelmaan syaitan dan bertelur. Ayam jantan ini dihvkum b4kar sampai m4ti. Peristiwa ini berlaku di bandar Basel, Switzerland.

Tidak semua haiwan dihvkum bunvh di dalam mahkamah haiwan, ada yang dibebaskan daripada tuduhan sepertimana pada tahun 1750 M, seekor keldai betina yang dituduh telah dibela oleh peguam bela haiwan dan penuduh yang merupakan seorang manusia pula dijatuhkan hvkuman m4ti.

Seorang profesor dari John Jay College of Cr!minal Justice, Sara McDougall menyatakan kebanyakan peristiwa yang terjadi dalam kes mahkamah haiwan ini merupakan kisah dongeng, hanya sebahagian sahaja, tidak kesemua kes.

Jadi, begitulah peristiwa bersejarah pelik yang pernah terjadi di benua Eropah. Bagi yang ingin melihat bagaimana proses hvkuman pembicaraan mahkamah haiwan ini, disarankan menonton filem ‘Hour of the Pig’ (1993).

Yang mana pemandu m4buk langgar orang sampai m4ti tu, jangan sampai kena dibicarakan di mahkamah haiwan. Baru tahu erti h!na dan kejinya hidup kau di atas muka bumi ini.

RUJUKAN:

1. Medival Animal Trials, Medievalist. Net.

2. First documented animal execvtion, Guinness World Records.

3. The Criminal Pr0secvtion and Capital Pvnishment of Animals, Edward Payson Evans.

4. Fantastically Wrong: Europe’s Insane History of Putting Animals on Trial and Ex3cuting Them, Wired.

5. The Truth and Myth Behind Animal Trials in the Middle Ages, Eric Grundhauser, Atlas Obscura.


Kaum Britons/British/English (500 – Kini): Pelopor Bahasa Inggeris

Sekitar 400 Masihi, kepulauan British mengalami zaman kegelapan selama berabad setelah para tentera Rom mengundur ke Gaul (Perancis sekarang) sehingga tiada rekod bertulis ditemui pada zaman itu. Kebudayaan Roman-British yang wujud selama 400 tahun di bawah pemerintahan empayar Rom pupus disebabkan pencerobohan dan migrasi tanpa henti oleh puak-puak gasar. Kepulauan British menjadi jajahan perebutan dari kaum Celt dari Scotland, kaum Saxon dan Angles dari Jerman, kaum Frisian dari Holland (sebahagian dari Belanda), dan kaum Jut dari Denmark. Pada 600 Masihi, kaum Saxon dan Angles telah menguasai hampir kesemua bahagian selatan tanah besar kepulauan British. Sehingga 800 Masihi, kaum Celt hanya dapat menakluk Wales, Scotland dan Cornwall Barat.

Penjajah baru yang kuasai bahagian selatan tanah besar itu adalah kaum Anglo – Saxon yang berasal dari Jerman itu. Kebudayaan baru kaum Anglo – Saxon wujud dengan menggantikan bahasa Celtic dengan bahasa Inggeris, bahasa yang ‘diimport’ dari Jerman. Nama jajahan pun digelar kepada Angle-land yang kemudian telah diubahsuai sebutannya menjadi England. Sepanjang penempatan dan penjajahan kaum Anglo – Saxon, jajahan mereka meliputi bahagian selatan dan timur tanah besar kepulauan British sehingga membentuk negeri England (dengan rakyat berbahasa Inggeris) sehingga kini.

Pada tahun 865 Masihi, muncul lagi invasi baru yang mengganggu keamanan England milik kaum Anglo – Saxon. Kaum Viking yang telah menjajah Perancis dan Jerman membentuk sebuah angkatan tentera besar dan fokuskan penjajahan ke England. Selama 10 tahun, kebanyakkan kerajaan Anglo – Saxon tumpas atau menyerah. Hanya Saxons Barat (Wessex kini) yang bertahan di bawah pemerintahan Alfred, satu-satunya pemerintah kaum English mempunyai gelaran “The Great”. (P/S: kaum English = kaum Anglo – Saxon di England).

Selama 200 tahun lamanya England dibahagi oleh kaum Viking dan hanya Saxons Barat dan saki-baki kerajaan kaum English yang bertahan. Kaum Viking mengenakan cukai tinggi kepada kaum English, dipanggil sebagai Danegeld (emas orang Denmark) untuk keamanan bersama. Kebanyakkan kaum Viking ketika itu menganut agama Kristian dan terus tinggal tetap, meninggalkan budaya nomad dan ajaran mitos mereka. Pada tahun 954 Masihi, kaum English memberontak dan raja Viking terakhir di York telah dibunuh. England terus bersatu pertama kalinya di bawah pemerintahan raja dari Wessex.

Pada 1066 Masihi, organisasi Witan (majlis raja-raja) bersepakat menabal Harold, anak lelaki raja Earl of Wessex menjadi raja England baru. Harold mempunyai dua pesaing yang menuntut takhta England iaitu Harald Hardrada, raja Norway dan Duke William dari Normandy (Perancis kini). Pasukan tentera Norwegian di bawah Duke William melakukan pencerobohan pertama di York, England tetapi telah dipatahkan oleh Harold dalam pertempuran Stamford Bridge. Pasukan tentera Harold kemudian menuju selatan untuk bertemu dengan William di Hastings. Peperangan antara Harold dan William berterusan tanpa henti berhari-hari sehingga di akhir perang Harold cedera teruk dengan matanya dipanah. Dua tahun kemudian, akhirnya William dari Normandy menjadi raja England baru.

Di zaman pertengahan Eropah, England berdepan pelbagai konfrontasi dan peperangan. Para pewaris takhta William berada dalam konflik dalam meluaskan jajahan serta mempertahankan kota mereka di Perancis. Akibat konflik politik yang semakin renggang antara England dan Perancis, Peperangan Seratus Tahun (The Hundred Years War) berlaku dari 1337 ke 1453 Masihi. Perang itu tercetus akibat tindakan raja English menuntut takhta di Perancis atas alasan perkahwinan campuran raja itu. Selain itu, peperangan itu juga menentukan nasib perdagangan kapas yang menguntungkan kedua-dua kuasa dan sokongan Perancis atas kemerdekaan Scotland. Di awal peperangan mustahil pasukan tentera England melawan Perancis. Tapi mereka telah menang dalam beberapa siri peperangan kerana England mempunyai pasukan tentera memanah yang mampu menumbangkan pasukan tentera berkuda dan para satria hanya menggunakan busur panjang.

Di akhir Peperangan Seratus Tahun, Perancis dapat menghentikan peperangan hasil dari usaha seorang anak perempuan petani. Joan of Arc, anak perempuan petani yang mengaku mempunyai bimbingan dari Tuhan, menyemarakkan semangat para tentera Perancis, seterusnya menamatkan peperangan dengan menakluk Bordeaux pada 1453 Masihi. Para tentera England hanya dapat menahan kawasan Calais dan tanah besar.

Sekarang, England masih wujud  dan menjadi sebuah negeri yang bersatu dengan Scotland, Wales dan Utara Ireland, membentuk sebuah persekutuan bernama United Kingdom. Dari segi pembentukan bahasa, bahasa Inggeris mengalami perubahan baru setelah penempatan orang Normandy. Bahasa Inggeris dulunya mempunyai kata-kata dari bahasa Jerman meminjam kata-kata bahasa Perancis, seterusnya tatabahasa Inggeris berubah dan menjadi bahasa mudah difahami pada abad ke-3 dan ke-4 Masihi. Kini, bahasa Inggeris menjadi bahasa utama. Jika penaklukan Normandy tidak wujud, kemungkinan bahasa antarabangsa dunia sekarang adalah bahasa Jerman.

RUJUKAN:


Bila Orang Viking Serang Constantinople

Pada tahun 838, Maharaja Rom Timur/Byzantine Theophilus berkenan menerima dua duta asing untuk menghadap baginda. Semasa sesi menghadap, kedua-duanya memberitahu mereka berasal dari wilayah sekitar Laut Hitam dan berhajat untuk berdagang dengan kerajaan berkenaan. Selepas selesai menerima penghadapan mereka, baginda mengutus surat kepada Maharaja Ludwig dari Jerman agar berlaku baik kepada mereka dan menghantar mereka pulang.

Sebaik saja mereka tiba di Jerman, mereka diberi layanan seperti yang diminta oleh Theophilus. Tetapi Ludwig merasa curiga dengan mereka dan meminta orang-orangnya menyiasat asal-usul mereka. Rupanya, dua orang duta asing ini berasal dari Sweden Scandinavia, wilayah sama orang-orang Viking yang sedang mengga.n.as di wilayah-wilayah Jerman. Dan bertahun-tahun kemudian, mereka mensasarkan Constantinople!

Ini merupakan penampilan pertama Viking Sweden/Varangian di pentas dunia. Orang Yunani tahu orang Viking ini atau Rus mahu menguasai tanah-tanah di sebelah timur yang diduduki orang-orang Slavik sebelum kemudiannya menamakan wilayah tersebut sebagai Rossiya atau Rusia. Hubungan dagang terjalin antara kedua-dua wilayah tetapi orang Rus yang dipimpin Askold dan Dir menanti saja peluang sesuai untuk menggem.pu.r Miklagard (gelaran mereka terhadap Constantinople).

Peluang yang dinantikan mereka akhirnya terhidang pada tahun 860. Pada ketika itu, pengganti Theophilus iaitu Michael III sedang sibuk dalam kempen keten.te.raan Byzantine terhadap ketumbukan ten.te.ra Bani Abbasiyyah di sepanjang sempadan Syria. Bagaimanapun, ketidakcekapannya dalam bidang keten.te.raan dan sikap kaki botol baginda mengakibatkan angkatan Rom Timur tewas teruk di tangan ten.te.ra yang diutus khalifah Abbasiyyah ketika itu, al-Mutawakkil.

Untuk kempen baginda terhadap Bani Abbasiyyah, Michael III mengerah keringat semua anggota ten.te.ra termasuk ten.te.ra elit yang ditugaskan untuk menjaga keselamatan Constantinople. Akibatnya, satu-satunya garison yang menjadi penghalang antara orang Rus dengan Constantinople ialah garison yang diketuai oleh penjaga kota Nicetas Oryphas.

Tanpa kelibat ten.te.ra elit yang sepatutnya mengawal kawasan pinggir badan dan pesisir pantai Constantinople, ia ibarat sasaran mudah untuk pihak Rus. Kelibat ten.te.ra laut Byzantine juga tidak kelihatan pada ketika itu. Sebahagian daripada mereka digerakkan ke perairan Syria untuk menyokong kempen Michael III. Manakala sebahagian lagi digerakkan sejauh Itali untuk mengekang kemaraan gerombolan Viking yang sibuk menye.ra.ng, mera.mp.as dan menjarah kota-kota orang Eropah.

Pada 18 Jun 860, 200 buah kapal Viking yang membawa 20,000 orang Viking muncul dari Selat Bosphorus. Oryphas bertindak pantas dengan menutup pintu gerbang kota tetapi itu meninggalkan kawasan pertanian dan pinggir kota menjadi mangsa amukan mereka. Arcbishop of Constantinople, Photios merekodkan kega.na.san mereka termasuk menculik 22 orang khadam bekas Patriach of Constantinople, Ignatius ke atas kapal sebelum dite.ta.k sampai ma.ti.

Oryphas yang kemudiannya menjadi laksamana ten.te.ra laut Byzantine terkenal berjaya mengekang asakan mereka. Sementara Photios cuba menenangkan moral populasi Constantinople agar tidak panik dan terus menyokong usaha mempertahankan kota itu. Tembok-tembok kota yang dibina atas arahan Theodosius II pada abad kelima berjaya mengekang usaha pihak Viking yang tidak mempunyai kemahiran pengepungan seperti kerajaan-kerajaan lain ketika itu.

Sistem isyarat amaran yang dibangunkan pihak Byzantine untuk Constantinople menyedarkan Michael III bahawa ibu kota Rom Timur itu dalam bahaya. Baginda segera bertolak pulang tetapi sebaik menghampiri Selat Bosphorus, pergerakan kapalnya dihalang oleh kapal-kapal Viking. Lantas, Michael III menyusup kembali ke Constantinople menggunakan sebuah kapal nelayan.

Sebaik tiba, baginda bersama Patriach of Constantinople pergi ke Gereja Blachernae dan mengambil artifak Constantinople yang paling berharga: Selempang Theotokos (nama Maryam yang digunakan oleh gereja-gereja di sebelah timur). Selempang ini dibawa mengelilingi seluruh tembok sambil diikuti oleh orang ramai yang melalui jalan-jalan kota.

Akhirnya, selempang dibawa ke pelabuhan Constantinople. Di situ, Michael III merendam kain berkenaan dalam air sambil merayu kepada Tuhan agar ada keajaiban untuk melindungi kota berkenaan daripada an.ca.man orang pagan (orang Viking). Tiba-tiba, ribut besar datang dari sebelah utara lalu memu.sn.ahkan kapal-kapal orang Viking. Orang-orang Viking yang ketakutan lari bertempiaran untuk menyelamatkan diri.

Tetapi mengikut rekod kontemporari, orang yang membawa Selempang Theotokos bukan Michael III tetapi Photios. Beliau berbuat demikian bagi menaikkan moral penduduk Constantinople yang teruk ditekan oleh pihak Viking di luar. Sementara bagi orang Viking pula, mereka sama ada berundur kerana bimbang dengan an.ca.man Michael III atau berpuas hati dengan harta ram.pa.san mereka. Apa saja sebab mereka berundur, mereka telah hilang menjelang Ogos 860.

Jadi, apa nasib Askold, Dir dan Michael III? Askold dan Dir pulang ke Kiev membawa harta ram.pa.san tetapi kemudiannya dibu.nu.h oleh Oleg dari Dinasti Rurikid. Beliau kemudiannya mengasaskan negeri Rusia pertama iaitu Kievan Rus. Sementara Michael III pula dibu.n.uh dalam keadaan mabuk atas arahan maharaja bersama Basil I pada 867 selepas tidak tahan dengan kerenah baginda yang terus menyusahkan kerajaan Byzantine.

RUJUKAN:

Tsouras, Peter. (2014, Mei). ‘The Fury of the Northmen’: Viking Assault on Constantinople, 860. HistoryNet.


Baitul Hikmah: Institusi Ilmu Yang Dirindui Umat Islam

Bayt al-Hikmah ditubuhkan oleh Khalifah Harun ar-Rashid (memerintah 786-809M) di Baghdad sekitar kurun ke-8 Masehi, iaitu pada Era Kegemilangan Islam. Pusat keilmuan ini terus mengalami masa-masa perdananya di bawah pemerintahan al-Ma’mun yang kadangkala dikreditkan sebagai pengasas sebenar Bayt al-Hikmah.

Percanggahan tentang siapa sebenarnya yang menubuhkan Bayt al-Hikmah ini mungkin dapat dileraikan dengan mengimbau kembali peristiwa-peristiwa seputar institusi keilmuan ulung itu mengikut kronologi.

Khalifah Harun al-Rashid dicatatkan banyak mengumpulkan manuskrip dan barangan lama milik ayahanda dan datuknya. Kian lama, koleksi berkenaan kian bertimbun sehingga puteranya, al-Ma’mun memutuskan untuk membina sebuah bangunan tambahan yang bercantum dengan bangunan asal yang menyimpan segala koleksi nadir itu, sekaligus ia secara tidak langsung berubah menjadi sebuah akademi yang kemudiannya dikenali sebagai Bayt al-Hikmah.

Kedua-dua Harun al-Rashid dan al-Ma’mun sememangnya mempunyai minat yang mendalam terhadap karya-karya saintifik, justeru tidak hairan jika mereka menterjemahkan minat tersebut ke dalam bentuk penubuhan Bayt al-Hikmah. Tahun demi tahun, institusi ini berkembang menjadi salah sebuah pusat keilmuan terulung pada zaman pertengahan dan ia banyak menyumbang kepada perkembangan saintifik yang telah dimulakan sejak kurun-kurun sebelumnya.

Pada mulanya, Bayt al-Hikmah ditubuhkan untuk menaungi para penterjemah dan memelihara karya-karya mereka. Namun kemudian, institusi ini menceburi aktiviti-aktiviti penyelidikan secara serius khususnya dalam lapangan perubatan, sains, dan astronomi. Perpustakaan Bayt al-Hikmah mempunyai susunan yang sangat rapi dan dilengkapi dengan ruangan-ruangan khusus untuk pustakawan, tukang jilid, tukang salin, dan pencerap astronomi.

BAGHDAD SEBAGAI PUSAT KEILMUAN

Jika dibandingkan dengan wilayah-wilayah lain di sekelilingnya, Baghdad boleh dianggap sebagai pusat penyebaran ilmu yang signifikan terutama dalam bidang kesenian, sains, dan falsafah. Tidak hanya mengungguli lapangan keilmuan, Baghdad turut menikmati kekayaan material. Tambahan pula, agama Islam sendiri amat menggalakkan amalan wakaf dan sedekah sekaligus ia banyak menyumbang kepada pembangunan sosial dan infrastruktur ibu kota Abbasiyah itu, khususnya Bayt al-Hikmah.

Kemakmuran dan kekayaan Baghdad membolehkan al-Ma’mun membelanjakan perbendaharaan negara untuk menghasilkan karya-karya keilmuan yang baru dan juga membawa masuk manuskrip dari tamadun-tamadun luar. Menukil Subhi al-Azzawi, “Selepas mendengar khabar tentang kemegahan Perpustakaan Sicily, al-Ma’mun segera mengutus surat kepada Raja Sicily dan memintanya untuk menyerahkan seluruh koleksi perpustakaannya (yang kaya dengan karya-karya sains dan falsafah Yunani).

Atas nasihat paderi-paderinya yang menganggap segala manuskrip tersebut tidak membawa kemanfaatan buat mereka, Raja Sicily pun memberikan segala koleksi Perpustakaan Sicily untuk dimuatkan ke dalam Bayt al-Hikmah.”

Bayt al-Hikmah juga menerima khidmat dari pakar-pakar pelbagai bidang dan merangkumi bermacam-macam profesion seperti penterjemah, jurutulis (penyalin manuskrip), penulis, dan penyelidik. Banyak manuskrip falsafah dan saintifik diterjemahkan oleh institusi berkenaan. Pintu Bayt al-Hikmah dibuka luas kepada cendekia dari segenap pelosok dunia tanpa mengira bangsa, agama mahupun jantina.

Ilmuwan-ilmuan Rom dari Empayar Byzantine yang kehilangan pekerjaan merupakan antara golongan yang dialu-alukan untuk menyertai Bayt al-Hikmah. Sebagai sebuah institusi keilmuan, Bayt al-Hikmah menyaksikan penuturan pelbagai bahasa seperti Arab, Parsi, Aram, Ibrani, Suryani, Yunani, dan Latin. Di sini jugalah berlaku banyak perkembangan budaya dan idea.

NAUNGAN KHALIFAH BUAT PARA CENDEKIA DI BAYT AL-HIKMAH

Menukil Isabella Bengoechea, “Khalifah al-Ma’mun sendiri seorang yang mahir dalam cabang-cabang ilmu yang diajarkan di Bayt al-Hikmah, antaranya seperti bidang perubatan, falsafah dan astrologi. Beliau seringkali berdampingan dengan golongan ilmuwan dan mendengar sendiri perbincangan serta penyelidikan mereka.

Pada masa itu, bidang astrologi menjadi antara bidang utama yang diceburi oleh cendekia Arab. Menurut mereka, kebanyakan peristiwa yang terjadi di muka bumi mempunyai hubung-kait dengan peredaran jasad-jasad samawi seperti bintang dan planet, justeru bidang astrologi dicermati dengan penuh teliti.”

Al-Ma’mun juga sering memberi tugasan kepada cendekia-cendekia terpilih untuk melakukan kerja-kerja penterjemahan khusus. Misalnya, Abu Yousuf Ya’qoub al-Kindi yang mempunyai masyhur sebagai seorang ahli perubatan, ahli falsafah, ahli matematik, ahli geografi, ahli logika dan ahli astronomi dipertanggungjawabkan oleh khalifah untuk menterjemahkan karya-karya Aristotle.

Demi menggalakkan penghasilan karya, baik karya asli mahupun karya terjemahan, dalam kepustakawanan Bayt al-Hikmah, al-Ma’mun mengganjari setiap karya tersebut dengan bayaran emas setimpal dengan berat buku tersebut. Tanpa dapat dinafikan, banyak keilmuan silam mungkin akan hilang dimamah zaman andai bukan kerana kerja-kerja penterjemahan secara berterusan yang dijalankan oleh institusi Bayt al-Hikmah.

KEHANCURAN PUSAT KEILMUAN ISLAM

Walau bagaimanapun, takdir malang datang tanpa berbau. Riwayat Bayt al-Hikmah berakhir secara tragis di tangan Monggol yang meruntuhkannya pada tahun 1258 Masehi. Mereka dengan kejam memangsakan pegawai-pegawai istana dan hampir seluruh ahli keluarga Khalifah. Khalifah sendiri dibiarkan hidup untuk menyaksikan segala kemusnahan yang dilakukan ke atas kota Baghdad dan kesemua warganya.

Bijak-bijak pandai dibantai dan karya-karya mereka dibuang ke Sungai Tigris, sehingga warna sungai itu berubah menjadi hitam dan merah dek banyaknya dakwat dan darah yang ditumpahkan dalam peristiwa hitam yang menimpa umat Islam itu.

TERJEMAHAN:

Marina Sohma. (1 Januari 2017). The House of Wisdom: One of the Greatest Libraries in History. Ancient Origins. https://www.ancient-origins.net/ancient-places-asia/house-wisdom-one-greatest-libraries-history-007292


Masjid Tertua 1400 Tahun Tertua Eropah Ditemui

Sekitar minggu
terakhir bagi bulan Jun yang lepas, kebanyakan media antarabangsa mengeluarkan
liputan berkenaan hasil ujian geomagnetik yang dilakukan ke atas tapak
arkeologi di Reccopolis, sebuah kota purba berusia 1400 tahun dari Kerajaan
Visigoth yang terletak berhampiran Madrid, Sepanyol.

Selain menemukan
pelan bagi sejumlah binaan, jalan dan terowong yang selama ini belum pernah diketahui
berada di bawah tanah tapak berkenaan, pasukan pengkaji yang diketuai oleh
seorang professor dari Universiti Harvard itu turut digemparkan dengan penemuan
pelan sebuah struktur yang dianggap mirip dengan binaan masjid-masjid di Timur
Tengah.

Andai struktur
tersebut benar-benar dipastikan sebagai sebuah masjid (menerusi kerja-kerja
ekskavasi), maka penemuan ini bakal meraih signifikasi tersendiri kerana
berhasil menemukan salah satu masjid tertua di Eropah!

SEJARAH
PEMBINAAN KOTA RECCOPOLIS DAN KEKUASAAN VISIGOTH DI IBERIA

Reccopolis
terletak berhampiran Sungai Tagus di Sepanyol. Kredit (Live Science)

Masyarakat
Visigoth merupakan satu kumpulan etnik dari Jerman. Mereka menubuhkan sebuah
kerajaan di barat laut Eropah pada Zaman Purba, jauh sebelum bermulanya Zaman
Pertengahan (pertengahan abad ke-5 hingga abad ke-15M). Era kekuasaan Visigoth ini
sering dibayangi oleh pemerintahan Empayar Rom. Namun pada tahun 410M, raja
Visigoth yang bernama Alaric berjaya menjarah Rome dan kemudian menduduki kawasan
selatan Perancis sebelum mula memasuki Semenanjung Iberia.

Pada separuh
kedua abad ke-6M, Semenanjung Iberia menjadi pusat kekuasaan Visigoth. Rajanya
yang bernama Leovigild kemudian mendirikan kota diraja di Toledo, Sepanyol.
Beliau juga merupakan pemerintah Visigoth yang bertanggungjawab membina kota
Reccopolis di tepi Sungai Tagus pada tahun 578M.

Dicatatkan
bahawa selama dua setengah abad, bermula dari tarikh pembinaannya hingga ke
pertengahan abad ke-9M, kota Reccopolis yang turut dianggap sebagai Atlantis
Islam ini dikenali sebagai pusat penghasilan dan penggunaan di Iberia.

Hal ini (mercu
Islam di kota Reccopolis) diperkirakan tidak bercanggah dengan sejarah
memandangkan pada tahun 711M, kekuasaan Visigoth tumbang ke tangan Kekhalifahan
Umayyah menerui panglima Tariq ibn Ziyad di samping bukti-bukti geofizikal yang
ditemui oleh McCormick dan pasukannya ada menunjukkan beberapa tanda pengaruh
Islam di tapak Reccopolis.

UJIAN
GEOMAGNETIK KE ATAS TAPAK RECCOPOLIS

Sebenarnya,
tapak ini telah lama dikaji. Namun, kerja-kerja ekskavasi yang dilakukan
setakat ini hanya berjaya menemukan 8% dari keseluruhan keluasan kota
Reccopolis tersebut – jika dibandingkan dengan hasil ujian geomagnetik
berkenaan.

Usaha melakukan
ujian geomagnetik ini bermula apabila Michael McCormick, seorang ahli arkeologi
dan sejarahwan (yang mengkaji) zaman pertengahan dari Universiti Harvard
melawat tapak tersebut pada tahun 2014. Dalam lawatannya itu, beliau menemukan
beberapa runtuhan; runtuhan sebuah istana, runtuhan sebuah gereja kecil dan
runtuhan beberapa buah kedai. Sebaik sahaja menyaksikan  runtuhan berkenaan, beliau bergurau dengan
rakannya, Lauro Olmo Enciso yang merupakan seorang pengkaji dan pengarah
ekskavasi dari Universiti Alcala, Sepanyol dengan bertanya, “Mana lagi bahagian
yang lain dari kota ini?”

Menerusi
pertanyaannya yang bersahaja itu, McCormick kemudiannya melakukan kerjasama
dengan sekumpulan pengkaji dan memulakan ujian geomagnetik pertama ke atas
tapak berkenaan pada tahun berikutnya, tahun 2015. Ujian tersebut membenarkan
mereka melihat struktur-struktur yang tertanam jauh di bawah tanah dengan
pemetaan anomali magnetik di bawah permukaan bumi.

“Di setiap ruang
yang mampu kami tinjau, kami menjumpai sejumlah binaan, jalan dan terowong,”
ujar McCormick kepada media Live Science. Lebih daripada itu, mereka turut
menemukan sebuah petempatan pinggir bandar di luar kawasan kota Reccopolis.
Hasil penemuan tersebut disiarkan pada minggu lepas di dalam jurnal Antiquity.

Mengulas tentang
penemuan berkenaan, Noel Lenski berkata, “Menerusi ujian geomagnetik yang baru
dilakukan ini, kita berhasil meraih maklumat bahawa ruang dalaman kota ini
berada dalam keadaan yang agak maju di samping populasinya pula begitu ramai
hinggakan ia melimpah ke luar kota.”

Ujar professor
dalam bidang klasik dan sejarah dari Universiti Yale itu lagi, “Apa yang lebih
penting, pembinaan kota ini dilakukan pada suatu tempoh masa yang selama ini
disifatkan oleh para sejarahwan sebagai era merudumnya pembangunan dan
kejatuhan demografik.”

Pada hakikatnya,
Reccopolis memang dibina pada abad ke-6 yang penuh dengan kekacauan. Dari
Eropah Barat hingga ke Cina, era ini dikenali dengan migrasi besar-besaran,
kejatuhan pelbagai kuasa imperial, kekurangan makanan dan kemiskinan, serta
penyebaran hawar bubon buat kali pertama.

Justeru, seperti
kata McCormick, pembinaan kota Reccopolis yang dilakukan oleh raja Visigoth
pada waktu-waktu sukar sebegitu agak mengagumkan – lebih-lebih lagi mereka
perlu mengumpulkan sumber yang cukup untuk mendirikan kota sebesar Reccopolis
ini.

KEMUNGKINAN
MASJID TERTUA DI EROPAH TERTANAM DI SINI

Dalam ujian
geomagnetik yang dilakukan ke atas tapak Reccopolis ini, McCormick dan
pasukannya menemukan sebuah pelan binaan yang besar dengan reka bentuk yang
berbeza dengan binaan-binaan lain di situ. Selain menghadap ke arah Mekah,
binaan tersebut juga kelihatan mirip dengan masjid-masjid di Timur Tengah.

Menurut
McCormick, hanya kerja-kerja ekskavasi sahaja yang mampu memberikan kepastian
tentang status binaan tersebut – apakah ia benar-benar sebuah masjid.

Apapun jika
memang benar ia merupakan sebuah masjid, maka tapak Reccopolis ini menyimpan
khazanah berharga bukan sahaja buat penganut agama Islam, malah kepada sejarah
dunia sekaligus meletakkan binaan tersebut sebaris dengan Masjid Jamek Cordoba
yang dibina pada tahun 785M.

NOTA
BAGI GAMBAR TAJUK:

Runtuhan
Reccopolis, di mana kerja-kerja ekskavasi terkini menunjukkan tanda-tanda
kehadiran pengaruh Muslim di tapak berkenaan.

RUJUKAN:

Megan Gannon. (20 Jun 2019). Europe’s
Oldest Mosque May Be Buried Underground in This Visigothic City. Live Science.
https://www.livescience.com/65760-visigoth-reccopolis-city-revealed.html

Nandika Chand. (25 Jun 2019). Ancient
Mosque Might Be Buried Underground In The Outskirts of Madrid. IBTimes.
https://www.ibtimes.com/ancient-mosque-might-be-buried-underground-outskirts-madrid-2802892

TRTWorld. (27 Jun 2019). Europe’s oldest
mosque could be in Spain’s Madrid, archaeologist say.
https://www.trtworld.com/europe/europe-s-oldest-mosque-could-be-in-spain-s-madrid-archaeologists-say-27809


Gugurnya Maharaja Puyi Yang Kemudian Dihumban Dalam Penjara

Sejak dahulu lagi, China merupakan negara ataupun empayar yang terkenal dengan begitu banyak raja. Ye lah selama 2100 tahun, China telah diperintah oleh pelbagai dinasti. Boleh dikatakan China adalah satu-satunya tamadun purba yang masih bertahan sehingga ke hari ini. Sedangkan tamadun lain telah lenyap dan rakyatnya telah berasimilasi dengan bangsa lain.

Paling menarik sekali biarpun China pernah diperintah oleh orang luar seperti Mongol dan Manchu, budaya Han tidak pernah hilang. Malah pemerintah Mongol dan Manchu itu sendiri yang berasimilasi dengan budaya Han. Tapi sayangnya pemerintahan beraja yang menjadi simbol Tamadun China, lenyap jua akhirnya.

Macam mana pemerintahan beraja di China boleh lenyap?

Semuanya bermula setelah kematian Maharaja Guangxu yang tidak meninggalkan waris. Oleh sebab itu, seorang kanak-kanak berumur 2 tahun 10 bulan iaitu Aisin Gioro Puyi telah dilantik sebagai maharaja baru empayar China. Ketika Puyi telah dirampas daripada keluarganya dan terus diarak ke Kota Larangan.

Tapi masalahnya, Puyi masih lagi terlalu kecil untuk memerintah empayar sebesar China. Jadi dia telah diberikan satu wilayah untuk diperintah. Ini semua dilakukan bagi mempersiapkan Puyi menjadi maharaja sebenar di masa hadapan.

Belum sempat Puyi mencapai umur dewasa, satu pemberontakan yang didalangi oleh Sun Yat-sen dan Chinese Revolutionary Party (CRP) telah berlaku di Wuchang pada Oktober 1911. Dalam masa yang singkat sahaja Wuchang dan beberapa bandar lain dalam wilayah Wuhan berjaya takluk oleh tentera pemerintah.

Situasi ini memberi semangat kepada 17 wilayah yang lain untuk membebaskan diri daripada pengaruh Dinasti Qing dan membentuk sebuah republik. Tapi berani betul orang China ni memberontak sebab maharaja deme kan ada mandat dari syurga. Bermakna maharaja memang layak untuk memerintah.

Bagi orang China ketika itu, mandat syurga mesti ditarik balik dan diberikan kepada orang yang betul-betul layak. Selepas 4 bulan gagal tundukkan pemberontakan, Puyi terpaksa turun daripada takhta. Walau bagaimanapun, Puyi dibenarkan mengekalkan gelarannya dan boleh tinggal di kota larang. Pemerintah baru China juga bersetuju memberi elaun dan akan melayan Puyi sebagai seorang raja.

Sayangnya pada tahun 1924, satu lagi revolusi telah berlaku di Beijing hingga menyebabkan Puyi dan keluarganya turut dihalau daripada Kota Larangan. Malah segala kelebihan yang pernah diperolehi sebelum ini telah dimansuhkan serta merta.

Selepas itu Puyi dan keluarganya telah berpindah ke Tianjin sebelum menuju ke Manchuria. Jepun yang pada ketika itu sedang gila menakluk negara lain nampak kehadiran Puyi di Manchuria sebagai kunci untuk menyerang China. Sebab Jepun tahu, menyerang secara membabi-buta ke atas Manchuria pasti akan mendapat tentangan antarabangsa. Jadi Jepun memerlukan pemerintah tempatan sebagai boneka.

Maka Jepun memulakan serangan ke atas Manchuria dan berjay menakluk wilayah itu. Secara diam-diam, Jepun telah menjemput Puyi daripada Tianjin untuk ditabalkan sebagai maharaja Manchuria. Seronok betul Puyi dan keluarganya sebab dapat kembali kepada kehidupan asal.

Lama kelamaan, Puyi mula menyedari apa yang diharapkan tidak menjadi kenyataan. Sebab dia pada awal beranggapan Manchuria boleh menjadi pendamai antara China dan Jepun tapi permusuhan dua negara itu semakin memuncak. Tambahan pula, Puyi dan keluarganya sentiasa diperhatikan oleh Jepun. Nak buat apa-apa pun susah sebab ada pegawai Jepun yang menghalang. Dari situlah Puyi sedar, dia hanyalah seorang boneka.

Apabila red army dari Soviet Union menceroboh masuk ke Manchuria setelah Jepun menyerah kalah, Puyi dan keluarganya segera melarikan diri. Tapi dapat juga ditangkap oleh red army untuk dibawa ke Soviet Union. Di sana Puyi telah didakwa kerana terlibat dengan pencerobohan Jepun di China.

Puyi bernasib baik sebab dibebaskan setelah dia menyatakan bahawanya dirinya telah dipaksa oleh Jepun. Kalau tak buat, boleh pergi ke alam sebalik mata. Setelah Chinese Communist Party (CCP) menang dalam perang saudara menentang Kuomintang, CCP telah meminta Soviet memindahkan Puyi ke China.

Sampai sahaja di China, Puyi telah dibicarakan semula dan dihumban ke dalam penjara. Setelah bebas daripada penjara, Puyi hanya menjalankan kehidupannya sebagai orang biasa sahaja. Dia telah buat bermacam kerja untuk menampung kehidupan dan komitmen. Itu kisah berakhir pemerintahan beraja selama 2100 tahun.

Korang nak tahu lagi banyak benda menarik tentang China? Jom baca KITAB TAMADUN CINA. Boleh beli di https://bit.ly/3emM5EF

Rujukan

History. (2010, Mac 2). Last emperor of China abdicates. Dipetik daripada https://www.history.com/this-day-in-history/last-emperor-of-china-abdicates

Hsu Chung-mao. (2022, Jun 11). Puyi: The last emperor of China. Think China. Dipetik daripada https://www.thinkchina.sg/photo-story-puyi-last-emperor-china

Roller, S. (2022, Februari 1). China’s last emperor: Who was Puyi and why did he abdicate? HistoryHit. Dipetik daripada https://www.historyhit.com/puyi-last-emperor-of-china/


Braces Ku Sayang…

Sesal dahulu pendapatan, sesal kemudian tiada berguna. Begitulah ungkapan yang sering meniti pada bibir-bibir, bukan sahaja golongan pada suatu masa dahulu bahkan masyarakat dewasa kini. Benar. Kita seringkali lalai dan alpa dalam membuat timbang tara dan pilihan.

Berapa ramai dalam kalangan kita yang benar-benar mengerti akan maksud dan manhaj yang dibawakan oleh Dr. Yusuf al-Qardhawi dalam penulisan beliau tentang ‘Fiqh Aulawiyat’? Berapa ramai dalam kalangan kita yang benar-benar mengasimilasikan konsep ‘Maqasid Syariah’ dalam kehidupan seharian? Apabila gagal memahami perkara yang lebih penting dan prioriti, maka akan gagal juga dari segi pelaksanaannya. Akhirnya, diri sendiri yang menjamah ‘nikmat’ kebinasaan.

Mutakhir ini, kita dikagetkan dengan satu isu yang menjadi polemik dan dibicarakan dengan begitu hangat dalam kalangan masyarakat kita. Isu pendakap gigi palsu atau ‘fake braces’ sudah tidak asing lagi bagi kita. Lebih ironi lagi, pengamal ‘perubatan’ tersebut – yang memberikan rawatan ‘fake braces’ – ialah mereka yang diiktiraf oleh Google atau Youtube. Perkara ini bukan sahaja mengundang padah kepada masyarakat, malah menconteng arang pada muka pengamal perubatan profesional yang diiktiraf secara sah dan Kementerian Kesihatan Malaysia khususnya.

Menurut Menteri Kesihatan Malaysia, Datuk Seri S. Subramaniam, budaya memakai dan membeli ‘fake braces’ dari pasaran gelap akan mengundang pelbagai risiko kesihatan. Menurut beliau, perkara ini merupakan fesyen yang membimbangkan dan perlu ditegah.

Rasulullah SAW pernah bersabda mafhumnya, “Allah melaknat wanita yang membuat tatu dan yang telah memakainya, wanita yang mencabut bulu pada wajahnya dan wanita yang meluaskan jarak di antara gigi mereka atau orang lain bagi tujuan kecantikan, menukar apa-apa yang telah Allah ciptakan.” Imam al-Nawawi telah memberi komentar terhadap hadis tersebut. Kata beliau, “Meluaskan jarak gigi akan jatuh hukum haram sekiranya yang dilakukan adalah bertujuan untuk kecantikan. Walaubagaimanapun, bagi merawat masalah gigi, maka tidak salah.”

Dr. Yusuf al-Qardhawi pula menyebutkan dalam ulasan Shaykh al-Bahi al-Khuli, “Seandainya orang tersebut mempunyai kecacatan yang menjijikkan pandangan, misalnya ada lebihan-lebihan yang boleh menimbulkan sakit jiwa dan perasaan, tidaklah dosa untuk berubat selagi dengan tujuan menghilangkan kecacatan atau kesakitan yang boleh mengancam hidupnya. Hal ini demikian kerana, Allah tidak menjadikan agama untuk kita dengan penuh kesukaran.”

Secara literalnya, pendakap gigi atau ‘braces’ ialah rawatan yang digunakan dalam bidang ortodontik bertujuan untuk menyelaraskan dan meluruskan gigi serta membantu memposisikan gigitan seseorang dengan betul. Pendakap gigi atau ‘braces’ yang sebenar – pendakap gigi tradisional – terdiri daripada keluli tahan karat dan ada sesetengahnya yang dikombinasikan dengan bahan titanium.

Pendakap gigi tradisional adalah jenis pendakap yang sering digunakan. Pendakap ini mempunyai logam dengan tali elastik atau tali getah yang memegang wayar ke kurungan logam. Ada banyak jenis pendakap seperti pendakap seramik yang bahannya lebih transparen dan perkembangan terkini, ialah pendakap ‘self-ligating’ bracket’ yang dapat berfungsi tanpa gelang getak elastik. Penggunaan ‘archwire’ pendakap gigi sebenar diperbuat daripada bahan anti-karat dan reaktif serta tidak aktif terhadap air liur, makanan dan minuman.

Pendakap gigi atau ‘braces’ merupakan satu jalan alternatif yang digunapakai bertujuan memperbetul kedudukan gigi seseorang individu bagi menghalang sebarang bentuk komplikasi yang lebih teruk berlaku. Tambahan pula, pemakaian ‘braces’ juga digunapakai bagi rawatan maloklusi; gigitan ‘crossbite’, gigitan terbuka, gigitan mendalam dan komplikasi rahang.

Rawatan ortodontik diberikan kepada pesakit yang mengalami jenis maloklusi seperti gigi jongang dan gigi jarang. Kebiasaannya, pesakit akan mengalami kesukaran untuk bertutur kerana susah menyebut perkataan yang bermula daripada huruf ‘S’ dan ‘T’, mengunyah mahupun menutup mulut. Sudah pasti, perkara ini akan menjadi satu perkara yang mengaibkan sekaligus dapat merendahkan moral seseorang.

Perkara ini jelas menjadi kontradiksi kepada pendakap gigi atau ‘braces’ palsu. Bahan-bahan yang digunakan tidak diiktiraf dan tidak diketahui sama ada selamat atau tidak terhadap kesihatan pergigian. Bahan yang tidak dinyahkuman (cross infection) boleh menyebabkan jangkitan atau infeksi kepada mulut. Bahan yang digunakan juga amat reaktif dan boleh berkarat yang akhirnya akan mencalarkan dan menghakis enamel gigi. Manakala saduran besi yang digunakan akan menjejaskan tubuh badan dan boleh menyebabkan kanser usus.

Antara faktor utama yang menyumbang kepada penggunaan ‘fake braces’ yang bermaharajalela ialah harga pasaran yang sangat murah. Boleh didapati dengan harga serendah RM10 hingga RM20 di samping penggunaan pendakap kurungan (bracket braces) yang disertakan dengan gelang getah yang berwarna-warni. Terdapat juga laporan tentang risiko kematian yang dikaitkan dengan bahan berbahaya seperti plumbum.

Penggunaan ‘fake braces’ akan mendatangkan pelbagai komplikasi yang memudaratkan penggunanya. Ada beberapa yang telah dituliskan dalam perenggan yang sebelumnya. Di samping itu, pengguna juga berisiko menghidap penyakit seperti masalah gusi, ulser mulut dan jangkitan kuman. Malahan, penggunaan ini juga boleh menyebabkan saraf dan saluran darah pada gigi mati serta mengalihkan gigi. Akhirnya, akan lebih banyak kehilangan gigi yang berlaku.

Kendatipun penggunaannya amat menarik mata kerana pelbagai reka bentuk dan warna, penggunaan alat yang tidak dinyahkuman akan menyebabkan komplikasi yang teruk. Alahan kepada bahan yang digunakan atau tertelan komponen-komponen kecil yang tercabut juga mungkin berlaku.

Sehubungan dengan itu, sebagai seorang muslim yang beriman dan sebagai pengamal perubatan muslim profesional, kita sewajarnya bijak dalam menangkis segala anasir jahat yang datang. Dalam konteks ini, kita seharusnya peka terhadap perkembangan perubatan atau pergigian agar tidak mudah terpedaya. Dalam pada itu, kerjasama dengan pihak berautoriti juga harus dipergiat misalnya Polis Diraja Malaysia (PDRM) dan Kementerian Kesihatan Malaysia (KKM) supaya kita mudah untuk melaporkan kegiatan-kegiatan yang tidak bertauliah ini.

Tambahan pula, kita seyogianya belajar dan memahami ilmu feqah tentang perubatan dan pergigian agar segala perbuatan kita selari dengan syariat Islam. Di samping itu, konsultasi bersama doktor pakar atau pakar ortodontik yang sah diiktiraf perlulah dititikberatkan. Jika ada dalam kalangan kita yang sudah terjebak dengan ‘fake braces’, tanggalkan dan tinggalkanlah. Lakukan pemeriksaan penuh yang sewajarnya terhadap gigi kita.

Intihanya, Islam merupakan agama yang penuh dengan ‘rukhsah’. Islam tidak pernah menyukarkan umat-umatnya hatta dalam urusan solat sekalipun, kita masih dibenarkan menggunakan lirikan mata sahaja andai dalam keadaan yang amat uzur. Islam agama rahmat yang memenuhi fitrah dan menjaga kemaslahatan seluruh umatnya dalam semua aspek, termasuklah kesihatan.

Sebagai seorang muslim dan muslimah yang ada pegangan syahadah dalam dada, kita sewajarnya menjaga dengan sebaik mungkin agama ini kerana Rasulullah SAW bersama-sama para sahabat mewariskannya dengan derita yang penuh mehnah dan darah. Sehubungan dengan itu, kita haruslah memanjat setinggi-tinggi kesyukuran atas semua nikmat barulah timbul kesedaran dalam benak jiwa untuk menjaga sosok tubuh badan kita dengan baik.

Wallahu Ta’ala A’lam.

Muhammad Arifuddin bin Syahril.

Tahun 2 Pergigian, Universiti al-Azhar.

Unit Feqah Pergigian (UFP),

al-Azhar Dental Team (ADT).

Sumber Rujukan :


Tips Kewangan Selepas Raya

Kita semua pernah alaminya, tak kira sama ada semasa zaman bujang atau selepas mendirikan rumahtangga. Dan setiap kali Aidilfitri sudah berlalu, pada masa itulah kedengaran keluh-kesah tentang kekurangan wang selepas sebahagian wang ada digunakan untuk membuat persiapan raya. Tak dapat lupa sketsa karikatur yang dilukis kartunis-kartunis terkenal negara seperti Dato Lat dan Juragan tentang situasi ini, mencuit hati tetapi sinis seperti si ayah mengorek tabung ayam si anak dengan niat menambah bilangan wang untuk belanja selepas raya. Usah risau, ada beberapa tips kewangan untuk membantu anda mengatasi masalah tahunan ini.

Sebelum kita mendengar tips-tips yang diberi, kita perlu tahu beberapa perkara:

i) Pendapatan bersih.
Satu perkara yang kita perasan bila tanya ahli keluarga atau kawan-kawan berkenaan gaji atau pendapatan pekerjaan mereka, mereka hanya beri purata gaji. Sebenarnya, kita kena tahu jumlah sebenar pendapatan kita sebab dari situ, mudah untuk kita rancang perbelanjaan kita untuk hari-hari mendatang selain tahu had perbelanjaan bulanan kita.

ii) Tahu mana satu keperluan dan kehendak.
Ada kata susah nak bezakan antara keperluan dan kehendak. Keperluan ialah perkara-perkara asas yang diperlukan manusia untuk hidup iaitu makanan, air, pakaian dan tempat tinggal. Sementara kehendak pula ialah perkara-perkara yang menjadikan kehidupan seseorang itu selesa seperti barang perhiasan dan peralatan elektronik. Kita kena tahu beza antara kedua-dua perkara ini kerana jika salah perhitungan dalam berbelanja, kita juga yang rugi pada akhir bulan.

iii) Simpanan.
Simpanan bagi sesetengah orang dipandang sepi saja padahal ia sebenarnya aspek paling penting dalam soal perancangan kewangan. Simpanan berperanan sebagai jaringan keselamatan kewangan kita dan boleh digunakan pada masa kecemasan. Simpanan juga bantu kita rancang apa yang kita nak untuk tempoh masa panjang seperti merancang untuk mengerjakan haji dan umrah atau membeli rumah pertama.

Tips kewangan selepas raya:

a) Kurangkan makan di luar dan bawa bekalan makanan sendiri ke sekolah atau pejabat. Bila anda berbuat demikian, anda bukan saja menyelamatkan poket anda daripada terus kering, anda juga sebenarnya membantu meningkatkan tahap kesihatan anda. Ini kerana bila kita makan bekal disediakan dari rumah, kita mengurangkan risiko terkena penyakit berkaitan makanan seperti keracunan makanan.

b) Ambil sebahagian daripada pendapatan bersih untuk dijadikan simpanan. Satu perkara yang sering kita lakukan bila dapat gaji ialah kita selalu berbelanja terlebih dahulu untuk semua perkara, dari selesaikan bil-bil bulanan sampailah perbelanjaan harian. Bila ada baki, barulah terhegeh-hegeh nak simpan. Ubah mentaliti sebegini. Jika anda ada matlamat tertentu berkenaan simpanan anda, contoh anda nak ada simpanan RM10,000 dalam tempoh 10 tahun, maka setiap bulan anda kena simpan RM100 ke atas untuk capai sasaran tersebut.

c) Dahulukan perkara yang bersifat keperluan. Sesetengah daripada kita terlalu mengejar perkara bersifat kehendak sehingga ke tahap membazir dan memudaratkan diri sendiri serta orang lain. Dan ada sampai yang terdesak, terpaksa berhutang atau meminjam sana-sini semata-mata nak sampai ke akhir bulan. Jangan jadi seperti itu. Dahulukan dulu keperluan asas kita, baru fikirkan perkara lain.

d) Sediakan akaun khas untuk hari-hari istimewa atau peristiwa penting seperti Aidilfitri dan sesi pertama persekolahan. Perkara ini boleh dilakukan beberapa bulan sebelum hari-hari itu menjelang dan boleh diperuntukkan untuk persiapan hari-hari tersebut. Bila kita berbuat demikian, kita takkan usik pendapatan dan simpanan kita sedia ada serta mengurangkan keserabutan kepala berkenaan soal dana tambahan. Akaun khas ini boleh saja kita gunakan untuk perkara-perkara seperti belanja perjalanan (tambah nilai kad Touch and Go, tiket bas/kapal terbang/keretapi), pakaian baru dan makanan istimewa.

f) Kurangkan perkara bersifat kehendak. Saya tahu ada kalangan kita punya hobi tersendiri di mana kosnya boleh mencanak sampai ke langit. Tetapi perbelanjaan sebegini tidak boleh dikekalkan untuk jangka masa lama dan sekiranya berlarutan, boleh membawa kepada pembaziran. Sempena Aidilfitri ini, jadikan ini masa untuk mengurangkan perbelanjaan kurang sihat ini agar akaun kita kelihatan bagus untuk jangka masa panjang. Tidak salah mahu berbelanja untuk perkara-perkara sebegini tetapi lihat ada tak ruang untuk melakukannya selepas mendahulukan keperluan asas kita.

e) Tanya diri sendiri, ada tak kita membayar zakat, tak kira sama ada zakat fitrah atau zakat harta dan berinfaq di jalan-Nya. Tanpa kita sedari, keengganan kita membayar zakat dan bersedekah sebenarnya menimbulkan kemurkaan Allah s.w.t lalu Dia menyempitkan pintu rezeki kita sampai kita rasa duit yang dimiliki tidak mencukupi. Laksanakan tanggungjawab kita dan ikut apa yang diajar Rasulullah s.a.w dalam soal rezeki. Jangan berkira bab ini kerana kalau kita boleh berkira perintah Tuhan, maka Tuhan juga boleh berkira tentang rezeki kita.

Sumber:

Ismail, Syamsul Amri. (2015). Syamsul Debat. TVAlhijrah. Episod Tips Kewangan Selepas Aidilfitri.


Otaku: Binatang Apa Tu?

(Artikel Asal saya dari Forum CARI pada 2010, dikemaskini untuk era Socmed millennials)

Kebanyakan anak muda remaja Malaysia, terutamanya yang meminati budaya Jepun secara umum seperti manga / J-pop / J-dorama / cosplay serta secara spesifik seperti anime, mereka tidak segan silu mengatakan mereka adalah otaku! Kadangkala, dalam kegairahan menjadi sebahagian dari sub-budaya yang hip, urban (yang juga agak ‘kawaii’), adakah mereka tahu apa itu OTAKU dalam erti kata sebenar?

Post ini dibuka khas membincangkan otaku secara umum, mengupas sub-budaya (sub-culture) yang kini berkembang secara mendadak di Malaysia.

Mari kita kongsikan bersama!

TERMA OTAKU

Tahukah anda, siri animasi SDF Macross yang mempopularkan terma ‘Otaku’?

Apakah maksud otaku? Secara umumnya, mengikut perbendaharaan kata Jepun, otaku merujuk kepada ‘awak / engkau / kamu / anda’ & ‘rumah awak’. Otaku amat jarang digunakan berbanding ‘anata’ (maksud sama seperti otaku), & otaku digunakan sebagai kata ganti diri kedua dalam bentuk penuh hormat / bahasa yang lembut. Namun begitu, frasa otaku tetap jarang digunakan sehinggalah pertengahan 1980an, itupun sebagai bahasa slanga, bukan merujuk pada erti kata sebenar.

Tahukah anda, sejak bila otaku dikaitkan dengan peminat-peminat siri anime?

Sebenarnya frasa otaku mula digunakan dalam bentuk media popular sejurus siri animasi Super Dimension Fortress Macross disiarkan pada 1982-83. Watak Hikaru Ichijoe serta Lynn Minmay, hero serta heroin SDF Macross menuturkan perkataan ‘otaku’ sebagai panggilan kata nama kedua penuh hormat antara satu sama lain. Ini bermula apabila pengasas siri Macross, Shoji Kawamori & perekabentuk ilustrasi watak Macross, Haruhiko ‘HAL’ Mikimoto sering kali menggunakan perkataan ‘otaku’ sesama mereka & sesama staf Studio Nue yang menghasilkan anime SDF Macross.

Penggunaan meluas terma otaku bermula daripada peminat-peminat siri SDF Macross melabel diri mereka sebagai otaku atas tanda hormat pada pencipta & staf siri SDF Macross, & makin bertambah popular apabila filem blockbuster animasi Macross: Ai Oboete Mas Ka (Macross: Do you remember love?) memecah box-office seluruh Jepun pada tahun 1984. Terma otaku makin popular apabila peminat-peminat siri Macross berkumpul di aktiviti-aktiviti sosial seperti festival manga, parti lewat malam, tayangan perdana filem Macross DYRL dll.

Pada waktu itu, terma otaku bukan merujuk pada sekumpulan peminat anime, console game, dsb. Pada waktu 1970an sehinggalah awal 80an, kata terma yang sering digunakan untuk menggambarkn peminat sesuatu sub-budaya adalah zoku. Contoh, bosozoku merujuk kepada kumpulan mat motor yang meminati apa saja tentang motor kuasa besar (versi Mat Rempit Jepun, tapi yang 1st-class samseng, daripada mat rempit kita yang no-class), Hanako-zoku merujuk pada peminat-peminat majalah wanita Hanako & Crystal/kurisutaru-zoku merujuk pada peminat2 novel ‘Somewhat Crystal’.

Tapi SDF Macross serta Macross DYRL mempopularkan terma otaku yang kemudian digunakan seiring dengan terma zoku bagi menggambarkan sub-budaya baru yang mula berkembang di Jepun!

KONOTASI TERMA OTAKU

Ramai yang mungkin tidak tahu bahawa terma otaku, yang mula berkembang sebagai sejenis slanga, merupakan suatu terma negatif. Pada akhir 1980an hinggalah pertengahan 1990an, slanga otaku digunakan oleh media Jepun sebagai menggambarkan sekumpulan peminat anime / sub-culture manga yang ekstrem, anti-social, sering duduk di rumah & terperuk dalam bilik & depan kaca TV menonton anime & bermain game sepanjang masa tanpa mempedulikan kehidupan seharian. Ini termasuk juga dengan kefanatikan mereka terhadap apa saja yang mereka minati.

Tidak hairanlah golongan otaku paling susah mendapat jodoh di Jepun. Ramai yang tergila-gilakan watak-watak wanita animasi (anime-idoru / anime-waifu) kerana dalam kehidupan sebenar, mereka memang dipandang rendah oleh masyarakat awam Jepun. Mengaku diri sebagai otaku di Jepun akan menyebabkan anda dilabel sebagai ‘alien’, atau golongan manusia ‘reject’. Itulah situasi pada masa itu, sehinggakan golongan otaku adalah tersisih daripada golongan masyarakat Jepun.

Dengan perkembangan & ledakan budaya anime di USA & Eropah pada pertengahan & akhir 1990an, terma otaku turut diimport bersama. Pelajar-pelajar kolej di Barat yang meminati sub-budaya ini mula menggelar diri mereka otaku, yang merangkumi peminat-peminat cosplay di perhimpunan anime tahunan (anime convention), peminat siri anime, peminat game buatan Jepun, serta peminat manga. Mereka ini dengan bangga mengaku otaku, tanpa benar-benar mengetahui konotasi sebenar otaku di Jepun.

Kejahilan ini memang ada kebaikannya, kerana kepopularan terma otaku kini melanda buat kali kedua, bukan di Jepun sebagaimana siri Macross, tapi di Asia Timur (Hongkong & Taiwan) & Asia Tenggara (Malaysia & Singapura) serta dunia Barat. Satu generasi yang meminati sub-budaya anime yang tidak malu mengaku mereka adalah otaku, mengagungkan suatu sub-budaya yang unik & eksklusif! Tapi yang lebih menarik, mereka bukanlah orang Jepun.

Saya adalah antara golongan perintis otaku di Malaysia, & tahun itu adalah 1997-99, kebanjiran J-Pop daripada Utada Hikaru, kumpulan MAX, Speed, demam siri J-Dorama dsb serta pendedahan anime kepada pelajar2 kolej yang mendalami bidang multimedia & animasi secara khusus.

Sub-budaya Otaku kini telah bertapak di Malaysia pada akhir 1990an!

OTAKU 2ND WAVE (2000AN) & 3RD WAVE (2010AN ERA SOCMED)

Kepopularan terma otaku di luar Jepun, & perkembangan internet menyaksikan suatu terma, yang dahulunya adalah frasa kata ganti nama kedua yang jarang digunakan, dipopularkan oleh peminat siri Macross, menjadi terma negatif buat masyarakat Jepun untuk mereka yang anti-social, kini melanda Jepun kembali.

Media-media di Jepun menyaksikan perkembangan positif terma ini di peringkat global mula mengurangkan publisiti negatif tentang otaku, malah kini, pada 2000an – 2010an ada beberapa siri dorama Jepun, anime genre ‘slice of life’ mengenai otaku serta filem Jepun yang popular & berkisar tentang golongan otaku ini. Kini golongan otaku di Jepun sudah boleh bersuara & mengaku mereka Otaku, & golongan Otaku Jepun ini mula untuk mengikiskan segala persepsi negatif mengenai diri mereka.

Namun begitu, mengaku Otaku belum tentu boleh membantu mereka mendapatkan pasangan hidup, melainkan pasangan mereka itu sendiri adalah otaku …. tapi, awek otaku tidak akan mencari mamat Jepun otaku, sebab awek Jepun (samada otaku / tidak) adalah secara umum mahukan orang biasa yang kerjanya mencari duit, bukannya menghabiskan pendapatan membeli anime / game.

Otaku setakat dijadikan teman lelaki pergi ke anime-con boleh, tapi bukan “husband-material”. Tapi kalau mamat otaku itu mempunyai pekerjaan stabil, ada pendapatan tetap berjuta-juta yen, maka adalah peluang mendapat jodoh, cuma adalah mereka ini mungkin tidaklah dihormati sangat dan dipandang sebelah mata dalam hierarki sosial masyarakat Jepun.

Nasib baik di luar Jepun, terma otaku takde konotasi negatif. Jadi adakah anda seorang OTAKU?

OTAKU =/= HIKIKOMORI

Hikikomori …. penyisihan seorang otaku dari dunia luar?

Sebelum terma Hikikomori, otaku terlebih dahulu dipandang hina. Malah lebih menyedihkan, pada 1990-an, pernah terjadi kes pembunuhan yang melibatkan pesalahnya adalah seorang otaku. Perkataan Killer Otaku yang dipaparkan media Jepun memburukkan keadaan. Malah kini masih berlaku, media Jepun pula mensensasikan jenayah kebakaran studio animasi Kyo-Ani (Kyoto Animation) pada 18 Julai 2019 dengan menyalahkan penjenayah berkenaan sebagai otaku yang obses.

Hikikomori sendiri adalah simptom bila otaku yang samada ada menyisihkan diri mereka sendiri, atau disisihkan oleh masyarakat menjadi teramat anti sosial.

Sebab itulah tidak ramai otaku sanggup mengaku mereka otaku di khalayak ramai di Jepun satu ketika dulu. Cuma, dengan lebih ramai golongan belia Jepun menerima otaku sebagai satu sub-culture bermusim, barulah otaku mula diterima secara tidak langsung dalam budaya Jepun.

Tapi yang paling dinamik, bukan budaya otaku di Jepun, sebaliknya sub-budaya otaku yang diterimapakai (secara salahfaham bahasa) di luar daripada Jepun!

Budaya Otaku di Malaysia sudah dua dekad lamanya. Perkembangan & penerimaan sub-budaya otaku di Malaysia tidak berbeza dari penerimaan masyarakat Barat.

KAMI OTAKU!!!!

Otaku versi Malaysia tidak sama ngan animu-otaku di Jepun. Otaku di Malaysia sama dengan otaku di luar Jepun, seperti di Amerika, Eropah & negara-negara lain. Secara ruang lingkupnya, terma otaku di luar Jepun lebih umum, sesiapa saja, tidak kisahlah peminat manga, anime, J-dorama, J-Pop, J-gamers hingga kepada cosplayers pun turut mengaku sebagai otaku.

Otaku di Jepun ada banyak segmen … ada gearhead otaku (peminat permotoran), animu-otaku (peminat anime), ada tokusatsu-otaku (peminat siri tokusatsu), ada kaiju-otaku (peminat filem / siri raksaksa kaiju), ada mecha-otaku (peminat hardcore anime / manga genre mecha), gunpla-otaku (peminat model plamo Gundam), ada manga-otaku (peminat manga), ada idoru-otaku (peminat idol) & macam2 lagi. Terma otaku di Jepun lebih spesifik, lebih eksklusif sama seperti terma zoku. Setiap genre ada spesifik otaku termasuk pasocon otaku (computer geeks). Bekas Perdana Menteri Jepun (Taro Aso) pun mengaku sebagai Gunji Otaku (Military Geeks).

OTAKU VERSI MALAYSIA

Otaku di Malaysia akan berubah dengan sendirinya. Fasa ke-otaku-an hanya kuat masa belajar di Universiti / kolej sahaja. Mungkin bila ada pendapatan sendiri & baru bekerja, mungkin fasa itu akan berterusan tetapi bila keperluan kehidupan seperti ekonomi & bertambah tanggungjawab pada diri seperti keluarga, & komitmen lain maka dengan sendirinya semangat Otaku itu akan jadi lemau.

Sampai satu tahap kita akan panggil sebagai ‘burnt-out’, iaitu kita tidak lagi mengambil peduli perkembangan dunia anime terkini. Tapi minat masih ada, masih layan anime klasik era 1980an-1990an atas dasar nostalgia.

Saya dalam fasa ‘burnt-out’ setelah hampir 25 tahun bergelar Otaku. Maklumlah, sudah banyak tanggungjawab perlu dipikul. Tapi saya masih lagi meneruskan minat ke atas francais anime seperti Macross / Neon Genesis Evangelion / Ghost in the Shell / UC GUNDAM / Berserk / City Hunter / Yamato / Dororo & anime klasik yang lain (zaman 1980-90an).

PS: Ya, saya kini mencecah umur 40 tahun. 1000% Certified dan Verified Otaku Tua Kutuk Tak Sedar Diri.

Artikel dikirimkan oleh Reza Shah untuk The Patriots.


Joan Of Arc: Srikandi Yang Selamatkan Perancis Dari Pεrang 100 Tahun

Bagi pihak Inggeris, wanita ini dianggap sebagai murtad, pengamal sihir dan gila sekaligus layak dihukum ba.ka.r hidup-hidup. Tetapi bagi Perancis, beliau menjadi inspirasi kepada mereka untuk mengusir Inggeris dari tanah Perancis pada tahun-tahun terakhir Pe.ra.ng 100 Tahun. Wanita yang dimaksudkan ialah Joan of Arc.

Sejak William Si Penakluk (William the Conqueror) tiba di Perancis pada pertengahan abad ke-11, raja-raja England selepasnya meneruskan tradisi menuntut sebahagian tanah Perancis sebagai tanah jajahan mereka. Pada 1337, Raja Edward III mula menuntut tanah-tanah ini tetapi tidak dilayan oleh pihak Perancis. Ini mengakibatkan Pe.ra.ng 100 Tahun tercetus.

Pada awalnya, ketu.mb.ukan ten.te.ra Inggeris meraih banyak kemenangan penting di bawah pimpinan Edward Si Putera Hitam (Edward the Black Prince). Tetapi kekuatan mereka mula merosot akibat wabak Black De.a.th, ketidakcekapan pemerintah-pemerintah Inggeris selepas Edward III dan kebangkitan Perancis diterajui oleh Raja Charles V. Bagaimanapun, momentum kembali memihak kepada England menerusi Raja Henry V.

Henry V berjaya memberi kekalahan memalukan kepada Perancis di Agincourt pada 1415. Kejayaan ini lebih menarik dengan hakikat baginda berjaya mengakali pihak Perancis walaupun mereka hadir dengan ketum.bu.kan jauh lebih ramai berbanding pihak England. Kejayaan demi kejayaan yang diraih membolehkan baginda menyertakan syarat waris-warisnya dikira sebagai waris takhta Perancis dalam Perjanjian Troyes yang dimeterai pada 1420.

Susulan itu, Henry V mengahwini puteri raja Perancis Catherine of Valois dan memeterai pakatan dengan Philip Yang Baik (Philip the Good), Duke of Burgundy. Pakatan England-Burgundy mengawal sepenuhnya wilayah utara Perancis termasuk Paris dan ia diteruskan oleh putera baginda Henry VI pada tahun 1422.

Joan of Arc dilahirkan pada 1412 di Domremy, sebuah perkampungan kecil di timur laut Perancis berhampiran sempadan wilayah yang dikawal England-Burgundy. Pada usia 13 tahun, beliau dikatakan mampu mendengar suara dan melihat visi santo-santo Kristian seperti St. Michael, St. Catherine of Alexandria dan St. Margaret of Antioch. Menurutnya, mereka menyuruhnya bangkit dan membantu pewaris takhta Perancis sebenar Charles of Valois, putera Charles VI yang disingkirkan susulan penguatkuasaan Perjanjian Troyes.

Disebabkan Paris terletak jauh di kawasan yang dikawal pihak England, baginda terpaksa bersemayam di sebuah istana sementara di Chinon. Joan cuba untuk menghadap baginda bagi menjelaskan misinya itu pada 1428 tetapi gagal. Pada tahun seterusnya, beliau berjaya diberi peluang menghadap di mana visi-visinya menjanjikan bukan saja kemenangan Perancis. Bahkan, ia turut menjanjikan pertabalan Charles sebagai Raja Perancis yang seterusnya di Reims.

Bagi menguji keupayaannya, baginda mengutusnya ke Orleans bagi membantu ten.te.ra di sana yang dikepung ten.te.ra England. Dan seperti dijanjikan, Joan berjaya membawa mereka keluar dan mengalahkan pihak England. Dari situ, satu persatu kota Perancis yang dikawal England tumbang termasuk Reims. Seperti dijanjikan, Charles of Valois ditabalkan sebagai Raja Perancis baru dengan nama barunya Charles VII.

Begitupun, Joan mula tewas dalam beberapa siri pertem.pu.ran sekaligus memberi gambaran kepada England bahawa mereka boleh menundukkan Perancis dengan menawannya. Dan itu yang berlaku pada 23 Mei 1430 apabila beliau ditawan oleh sekumpulan ten.te.ra Burgundy sebelum diserahkan kepada sekutunya England. Mereka kemudian memen.ja.rakannya di Rouen sehingga Mei 1431.

Semasa dalam tahanan, bukan sedikit pendeta gereja cuba menguji Joan dengan pelbagai soalan bagi membuktikan tuduhan ahli sihir terhadapnya benar. Bagaimanapun, kebijaksanaannya menjawab soalan, ketinggian pengabdiannya kepada Tuhan dan enggan mengakui tuduhan tersebut memaksa pihak gereja menukar taktik. Kini, mereka menuduhnya sebagai seorang murtad dan cuba menyebarkan ajaran baru.

Visi santo-santo yang dilihat Joan dianggap sebagai visi syaitan seperti Belial, Satan, and Behemoth. Sementara tindakannya memakai pakaian serupa lelaki dikatakan merosakkan keperibadiannya walaupun cuba dibangkang olehnya. Bagi pihak gereja ketika itu, apa saja yang dinyatakan Joan merupakan satu pembohongan dan tidak patut dilayan.

Mungkin ada menganggap tindakan sebegini sebagai mengarut. Tetapi inilah realiti dihadapi wanita pada Zaman Pertengahan di mana mereka dituduh sebagai murtad atau pengamal sihir hanya kerana berlaku bijak atau berpotensi mengan.ca.m kedudukan gereja. Pada mereka, apabila wanita-wanita ini dipalit dengan tuduhan sebegitu, hukuman yang menanti mereka ialah kema.ti.an. Ini kerana amalan sihir dan murtad sentiasa berkait dengan kesalahan terbesar terhadap gereja iaitu pemujaan syaitan.

Pada 24 Mei, Joan dibawa ke tempat hukuman di luar Rouen dan diletakkan bersebelahan tempat pemba.ka.ran. Pada awalnya, beliau beralah dan bersetuju menandatangani surat penarikan pengakuan serta berpakaian wanita sebagai tukaran kepada hukuman pen.ja.ra seumur hidup. Bagaimanapun, beberapa hari kemudian, pengawal-pengawal pen.ja.ra melihatnya berpakaian seperti lelaki – ini menunjukkan Joan kembali kepada perangai lamanya.

Bila ditanya mengapa beliau berbuat demikian, Joan memberitahu ditegur oleh santo-santo itu dan mengingatkannya agar terus tabah tanpa dihantui kelemahan. Bagi para musuhnya, itu sudah cukup untuk dijadikan alasan untuk memba.ka.rnya hidup-hidup.

Pada pagi 30 Mei, Joan diba.ka.r hidup-hidup sambil disaksikan oleh orang ramai dan pemimpin pakatan Inggeris-Burgundy. Semasa api memba.ka.r dirinya, orang ramai dapat mendengar beliau tidak henti menyebut nama Jesus Christ. Bagi Henry VI, baginda berharap kema.ti.an ‘ahli sihir wanita’ itu sudah cukup untuk melemahkan pengaruh Perancis sekaligus mengekalkan momentum di pihak England.

Bagaimanapun, jangkaan baginda meleset sama sekali. Semangat orang Perancis terus berkobar-kobar untuk menghalau England keluar dari bumi mereka dan kema.ti.an Joan memarakkan lagi sentimen mereka. Dengan situasi tidak lagi memihak England, Duke of Burgundy memilih untuk berpaling tadah dan membantu Perancis meme.ra.ngi bekas sekutunya itu.

Menjelang dekad 1450-an, kebanyakan wilayah Perancis kini kembali di tangan mereka dengan England hanya dapat mengekalkan Calais. Kemerosotan kempen England di Perancis turut menyumbang kepada kemerosotan mental Henry VI dan terus menghantui baginda sehingga ke akhir hayatnya.

20 tahun selepas kema.ti.an Joan, Charles VII mengarahkan satu inkuiri terhadap perbicaraannya diadakan. Hasil inkuiri mendapati beliau tidak bersalah atas semua tuduhan sekaligus membolehkan baginda membatalkan hukuman yang dikenakan. Malah, inkuiri mereka turut mengenakan tuduhan terhadap Bishop Pierre Cauchon yang bertanggungjawab menuduh dan menghukumnya.

Menjelang abad ke-16, Joan dijadikan sebagai simbol Liga Katolik (pakatan negara-negara Katolik Eropah) yang menentang fahaman Protestan dan Raja Henry III sebagai Raja Perancis. Pada 1920, beliau diangkat sebagai santo oleh Paus Benedict XV menerusi dekri Divina disponente.

RUJUKAN:

Thery, Julien. (2017). How Joan of Arc turned the tide in the Hundred Years’ DITAPIS. National Geographic.


Bagaimana Finland Membendung Covid-19?

Pembendungan koronavirus menjadi susah kerana asal-usulnya daripada China. Jika virus ini timbul daripada Amerika Syarikat atau Eropah, seluruh dunia boleh bersiap-siaga atas ketelusan industri kesihatan mereka.

Tetapi birokrasi China yang kukuh menyukarkan usaha ini. China hanya memaklumkan kepada Pertubuhan Kesihatan Dunia (WHO) tentang satu kluster kes radang paru-paru pada 31 Disember 2019.

Namun data kerajaan Xi Jinping membuktikan bahawa kes pertama direkodkan pada 17 November 2019 (Ma, 2020).

Antara 17 November dan 31 Disember ialah 45 hari. Peranan China dalam dunia globalisasi ini pun sangat besar. Maka perkara ini memangkinkan kecelakaan yang berlaku pada hari ini.

Selama itulah China dan Finland bertukar-tukar kedatangan – dari segi pelancong, peniaga dan pengunjung. Pada 28 Januari 2020, Finnair telah menggantungkan penerbangan daripada Finland ke Nanjing dan Beijing Daxing sehingga April.

Keesokan harinya pula, Finland bergegar. Seorang warga Wuhan yang melancong di Ivalo disahkan positif koronavirus. Wanita tersebut dikuarantin di Hospital Pusat Lapland dimana beliau sembuh sepenuhnya.

Tetapi Finland menganggarkan beliau telah menghantarkan virus kepada sekurang-kurangnya 24 orang. Sejak hari itu kes koronavirus semakin meningkat sehinggalah 9 April negara tersebut ditenggelami dengan 2,605 kes positif.

Tetapi sebenarnya, Finland dilabel sebagai negara paling bersedia untuk menangani koronavirus. Kalau dilihat dari segi peratusan penularan pun, Finland terbukti mengawalnya dengan baik.

Finland mempunyai sifat “jaminan-isme” yang lain dari lain. Sifat sedemikian tidak ada dalam kalangan jiran Scandinavianya. Sejak Perang Dingin lagi, Finland sentiasa melengkapkan keperluan semasa.

Jadi Sanna Mirella Marin yang berusia 34 tahun membentuk kerajaan untuk budaya yang berpandang jauh.

Bersama Menteri Kesihatan (Aino-Kaisa Pekonen) dan Menteri Dalam Negeri (Maria Ohisalo), Sanna hanya perlu menguruskan kes semasa dengan kelengkapan mencukupi.

Finland tidak perlu bergelut untuk membuat topeng muka, sarung tangan dan pembersih tangan. Bahan api, bijirin makanan, peralatan pertanian dan bahan mentah untuk menghasil senj4t4 pun mencukupi juga (Anderson & Libell, 2020).

Jadi apabila kes sudah mendadak (sekitar 384 positif), Sanna menasihati Presiden Sauli Niinistö untuk mengisytiharkan darurat. Mereka menutup sekolah dan kemudahan awam.

Hanya 10 orang sahaja dihadkan menghadiri sebarang mesyuarat (yang tidak digalakkan pun). Warga asing diharamkan daripada memasuki hospital, terutamanya saudara-mara.

Dan Sanna mengisytiharkan persediaan untuk menutup sempadan.

Dasar-dasar ini bertujuan untuk memperlahankan penularan virus yang dijangka boleh mencecah 20-30 kali ganda daripada 500 positif pun.

Perintah berkurung sebegini tetap memberikan tempias buruk terhadap sosioekonomi rakyat. Maka Sanna mengumumkan pakej stimulasi untuk membantu perniagaan dan individu.

Sebanyak €25 bilion (10% daripada KDNK) dibelanjakan. Sepertimana kerajaan telah selama ini mengumpulkan stok, rakyat pun begitu juga. Barangan runcit dan kebersihan diborong secara panik.

Produk dalam tin, pembersih tangan dan kertas tisu pun dibeli dengan banyak. Sanna pun bersidang dalam parlimen bersama semua ahli-ahli parti termasuk pembangkang untuk mengaktifkan kuasa kecemasan yang lebih mutlak supaya koronavirus boleh dibendung lebih baik.

Tangan yang menghayun buaian sedang menggoncangkan dunia Finland. Sanna mengehadkan pergerakan sehingga 13 Mei, terutamanya di kawasan Uusimaa (Reuters, 2020).

Koronavirus telah mencabar pemimpin-pemimpin dunia untuk menjaminkan keselamatan rakyat. Setakat ini Sanna Marin telah mengstabilkan penularan koronavirus dengan hanya 59  kem4tian.

Selama dua bulan negara tersebut menghadapinya dengan tenang, cuma sehingga awal April hanya 300 orang sahaja disembuhkan.

300 sembuh daripada 3,064 positif daripada 46,000 ujian ialah satu jurang yang begitu besar.

RUJUKAN:

Anderson, C., & Libell, H.P. (2020, April 5). Finland, ‘Prepper Nation of the Nordics,’ Isn’t Worried About Masks. The New York Times. Retrieved from https://www.nytimes.com/2020/04/05/world/europe/coronavirus-finland-masks.html

Ma, J. (2020, March 13). Coronavirus: China’s first confirmed Covid-19 case traced back to November 17. South China Morning Post. Retrieved from https://www.scmp.com/news/china/society/article/3074991/coronavirus-chinas-first-confirmed-covid-19-case-traced-back

Reuters. (2020, April 9). Finland Confirms Coronavirus Restrictions in Place until May 13. The New York Times. Retrieved from https://www.nytimes.com/reuters/2020/04/09/world/europe/09reuters-health-coronavirus-finland.html


Sejarah Golongan Anti-vaksin – Abad Ke-19: Perkembangan Gerakan Anti-Vaksinasi Di England

Dengan perkembangan media sosial kini penyebaran maklumat menjadi semakin pantas. Namun antara perkara yang terpaksa kita korbankan ialah kesukaran untuk menentukan kesahihan sesuatu maklumat dek tahap ketepuan maklumat yang kita terima saban hari. Antara risiko yang terpaksa dihadapi oleh pihak pro-akademik ialah penyebaran maklumat yang sejujur amat diragui dari segi akademik. Perkara ini mencetuskan polemik lebih-lebih lagi apabila ianya melibatkan sesuatu perkara yang boleh mengancam nyawa seperti anti-vaksinasi.

Kami di Patriot tidak mempunyai pakar kesihatan untuk kami membawa hujah mengapa vaksinasi itu perlu dari aspek kesihatan. Lagipun jika diperhatikan telah banyak page-page berasaskan sains dan kesihatan telah melakukan perkara itu. Laman-laman Facebook seperti Pseudo-Science Watch, Persatuan Perubatan Islam Malaysia (IMAM) dan Kementerian Kesihatan Malaysia telah banyak menerangkan perkara ini dari segi saintifik dan kesihatan. Laman Facebook NGO Islam seperi ISMA juga telah mula proaktif menerangkan aspek kepetingan vaksinasi dari segi agama. Maka mungkin tidak ada keperluan untuk kami mengadakan artikel yang sama.

Namun apa yang boleh kami lakukan untuk membantu pihak-pihak pakar perubatan di luar sana yang saban hari berjuang dan terpaksa berdepan dengan kemelut dari pihak anti-vaksinasi ialah memberi penerangan sejarah mengenai gerakan anti-vaksinasi tersendiri dan membersihkan imej Islam dari golongan pemahaman pseudo sejarah dan agama yang gerakan itu konon datangnya dari Islam dari segi sejarah. Saya ulang, DARI SEGI SEJARAH. Semoga artikel ini dapat mencelikkan mata masyarakat mengenai bahayanya gerakkan anti-vaksinasi mengikut rekod sejarah.

For every action, there is an equal (in size) and opposite (in direction) reaction. Itu merupakan teori fizik dari Newton. Vaksinasi dari segi falsafahnya juga tidak dapat lari dari gerakkan “penentangan” tersebut. Vaksinasi merupakan salah satu kejayaan terbesar dalam dunia perubatan abad ke-20 biarpun perkembangan program vaksin bermula seawal abad ke-19 lagi. Namun gerakkan anti-vaksin juga boleh dikatakan wujud untuk tempoh yang hampir sama. Boleh dikatakan gerakan anti-vaksin bermula sebaik sahaja vaksinasi itu wujud.

Vaksinasi besar-besaran yang pertama untuk penyakit smallpox bermula seawal tahun 1800 lagi iaitu hampir 200 tahun yang terdahulu. Edward Jenner ketika itu telah melakukan satu eksperimen dengan menggunakan penyakit cowpox. Cowpox merupakan salah satu variasi penyakit smallpox yang dijangkiti oleh manusia. Edward Jenner menunjukkan yang bahawa beliau boleh melindungi kanak-kanak dari jangkitan smallpox dengan menyuntik kanak-kanak tersebut dengan limfa dari lepuh cacar lembu. Di era moden ini kita mengetahui yang bahawa suntikan tersebut merupakan satu suntikan dari virus yang telah dilemahkan pada kadar yang mampu dihadapi oleh badan dan sudah mencukupi untuk badan menghasilkan vaksin melawan penyakit tersebut. Ini merupakan pengetahuan asas tentang bagaimana vaksin berfungsi.

Namun pada era tersebut perkara ini masih lagi perkara yang terlampau baru. Berbeza dengan zaman sekarang dimana masyarakat diberi pendedahan seawal zaman persekolahan tentang teori vaksin dan bagaimana ia berfungsi. Perkara tersebut masih terlampau baru dalam perkembangan sains untuk diterima oleh masyarakat ketika itu. Adalah perlu disedari kadar buta huruf adalah teramat tinggi ketika itu dan pendidikan persekolahan apatah lagi pendidikan tinggi bukan satu perkara yang boleh dinikmati oleh semua pihak untuk mereka memahami bagaimana vaksin berfungsi.

Edward Jenner menerima pelbagai jenis kritikan ketika itu. Baik dari segi agama, saintifik, kebersihan malahan dari segi politik. Vaksin juga tidak dapat lari dari dijadikan bahan politik pada abad ke 19 biarpun perkara itu berlaku hampir 200 tahun lalu, sepertimana terlalu banyak perkara yang dijadikan bahan perdebatan politik pada zaman sekarang ini juga.

Walaubagaimanapun adalah perlu difahami yang bahawa kegusaran sesetengah ibubapa itu bukanlah tidak berasas ketika itu. Proses vaksinasi masih dalam peringkat perkembangan. Ianya berbezanya dengan proses vaksinasi moden dimana ianya boleh selesai dalam masa beberapa saat sahaja melalui proses suntikan. Ketika itu untuk divaksinasi, seseorang kanak-kanak perlu dilukakan lengannya menggunakan besi panas dan kemudiannya disuntik menggunakan limfa yang diproses dari mereka yang telah divaksin dalam masa 1 minggu sebelum itu. Mendengarnya sahaja sudah cukup untuk menakutkan ibubapa ketika itu apatah lagi untuk mereka memahami teori saintifik disebalik proses tersebut. Proses rawatan ini sudah terlalu lama dan tidak lagi digunakan. Namun jika anda bertanya kepada kelompok veteran seperti datuk dan nenek saya percaya mereka kenal dengan cara vaksinasi seperti ini. Malah sehingga saya masih di sekolah rendah saya sering dimomokkan oleh rakan-rakan yang bahawa sebelum kena “cucuk” kami perlu “diselar” dengan besi panas terlebih dahulu. Jika cerita seperti ini masih kekal selepas 200 tahun anda boleh bayangkan sendiri ketakutan segelintir ibubapa ketika itu.

Kelompok agamawan Kristian ketika itu juga tidak terlepas dari mengkritik proses vaksin pada peringkat awal di England. Kepercayaan ketika itu ialah proses vaksinasi merupakan proses yang bercanggah dengan ajaran Kristian kerana ianya merupakan proses yang dihasilkan dari haiwan. Sedikit sebanyak tidak ubah juga dengan segelintir kelompok yang mendakwa vaksin haram dari segi Islam di negara kita pada hari ini. Biarpun perkara ini sudah dijelaskan oleh Jakim dan KKM malah dari mufti negeri seperti Dr.Maza.

Sebenarnya vaksin tidak lari jauh dalam perubatan Islam dan rawatan awal mirip vaksin juga berasal dari empayar Uthmaniyah sebelum dibawa ke England pada penhujung abad ke 18. Namun perkara itu saya akan ceritakan dalam artikel akan datang kerana sejarah tersebut itu sendiri cukup panjang dan boleh dijadikan artikel tersendiri.

Dari segi saintifik juga vaksin menerima sanggahan pada peringkat awal. Rata-ratanya berpunca dari ketidakpercayaan masyarakat ketika itu pada perubatan moden. Malah ada yang menuduh vaksin merupakan hasil produk yang mereput di atmosphera. Kepercayaan pada perubatan berasaskan tradisional dan pseudo-sains agak kuat ketika itu. Adalah tidak menghairankan ketika itu apabila terdapat pelbagai jenis rawatan dan ubat-ubatan yang dikatakan mampu menyembuhkan 1001 penyakit ketika itu seperti smallpox biarpun tidak mempunyai asas kajian yang kukuh. Kewujudan vaksin sedikit sebanyak menutup pintu rezeki mereka dan menyebabkan timbul penentangan dari golongan ini. Bagi pelajar perundangan anda mungkin mengenali kes carbolic smokeball dimana ia merupakan kes paling popular mengenai produk sains pseudo yang berjaya didakwa di mahkamah sehingga kes itu menjadi asas kepada undang-undang kontrak moden.

Dari segi politik pula ada pihak yang mempertikai bahawa vaksinasi menggugat kebebasan mereka untuk memilih. Tentangan awal terhadap vaksin dari segi politik menjadi semakin ketara apabila kerajaan England ketika itu menguatkuasakan undang-undang mewajibkan proses vaksinasi untuk membendung penyakit yang semakin merebak. Pengenalan akta vaksinasi 1853 di England telah mewajibkan vaksinasi pada bayi yang berumur setakat 3 bulan. Akta 1867 pula mengembangkan had umur kepada 14 tahun dan mengenakan penalti pada mereka yang berkeras menolak vaksin ketika itu. Undang-undang ini menerima kritikan hebat dari segelintir rakyat England ketika itu yang mendakwa mereka mempunyai hak keatas tubuh badan mereka dan anak mereka tersendiri dari menerima vaksin biarpun vaksin ketika itu bertujuan sebagai langkah pencegahan pada wabak smallpox yang telah memakan banyak nyawa.

Penentangan ini akhirnya menyebabkan tertubuh dua pertubuhan yang menolak vaksin iaitu Anti Vaccination League dan Anti-Compulsory Vaccination League. Hasil dari campurtangan dua pertubuhan ini jurnal-jurnal yang menolak vaksin tumbuh bagaikan cendawan selepas hujan ketika itu. Sedikit sebanyak ini mencetuskan konflik antara ahli perubatan waktu itu diantara pihak yang progresif dan pihak ultra-konsevatif. Campurtangan pihak yang berkempentingan politik di England pada waktu itu juga semakin menerukkan keadaan.

Ketika itu bandar Leicester menjadi pusat kepada pergerakan anti-vaksin di England. Mungkin pada zaman ini lebih ramai mengenali Leicester atas nama pasukan bola sepak Leicester di yang dilabelkan sebagai giant killer. Namun tidak ramai mengatahui bandar itu mempunyai sejarah hitam tersendiri dalam gerakkan menolak vaksin. Bandar itu menjadi saksi kepada beberapa siri demostrasi menolak vaksin ketika itu. Malah ketika itu satu perarakan telah diadakan apabila dimana seorang wanita dan 2 orang lelaki memilih untuk dipenjarakan sebagai alternatif berbanding memilih untuk menvaksinkan anak mereka.

Tindakkan mereka disambut dengan laungan sorakkan yang kuat ketika itu oleh pergerakkan anti-vaksin yang menyertai perarakan itu. Perarakan itu lengkap dengan sepanduk dan sebagainya. Disamping membawa sepanduk mereka turut membuat patung berupa Edward Jenner dan membakar patung tersebut sebagai tanda protes. Dijangka hampir 80,000-100,000 anti-vaksin menyertai perarakan tersebut sekaligus menjadikan perarakan tersebut sebagai perarakan terbesar dalam sejarah pergerakkan anti-vaksin.

Hasil dari demostrasi ketika itu menyebabkan satu kajian semula diadakan terhadap vaksin pada tahun 1896. Hasil dari kajian tersebut menunjukkan memang benar vaksin boleh mencegah penyebaran penyakit smallpox dari segi saintifik sekaligus membuktikan dakwaan anti-vaksin ketika itu sebagai salah. Namun untuk mengelak penentangan dari berlanjutan kajian itu juga menyarankan agar penalti dari tindakkan tidak menvaksinkan anak dibuang dari sudut perundangan.

Oleh itu didalam akta vaksinasi 1898 penalti itu telah dibuang penalti dari tindakkan menolak vaksin di England. Sebaliknya pendidikan yang berterusan mula dianjurkan bagi mendidik masyarakat mengenai keperluan vaksin. Hasilnya sedikit demi sedikit masyarakat mula mempercayai vaksin apabila penyebaran wabak smallpox semakin berkurangan hasil positif dari vaksinasi. Sedikit demi sedikit gerakan anti-vaksin di England mula mati selepas itu atas kesedaran saintifik masyarakat.

Bersambung…

Nota kaki: Saya akan menyambung artikel ini dibahagian kedua disebabkan artikel ini sudah menjadi terlalu panjang. Pada bahagian kedua saya akan mula menceritakan mengenai sejarah anti-vaksin pada abad ke-20 pula. Pada bahagian ketiga pula saya akan menceritakan mengenai gerakan antivaksin abad ke 21 dan sekaligus memberi kesimpulan.

Rujukan